Rafizi ucap tahniah atas keberanian Mat Hasan sanggah Najib

Rafizi Ramli memberi pujian kepada Timbalan Presiden UMNO Datuk Seri Mohamad Hasan yang berani dan berpendirian tegas terhadap bekas Perdana Menteri Datuk Seri Najib Razak.

Pujian Timbalan Presiden PKR itu hadir susulan kenyataan Mohamad atau Mat Hasan semasa wawancara dengan Asia Times yang berkata Najib perlu menjalani hukuman terlebih dahulu selepas disabitkan bersalah atas pertuduhan rasuah dihadapinya.

“Saya ingin mengucapkan tahniah kepada Mat Hasan kerana masih ada suara-suara berani di dalam UMNO yang menyanggah kempen Najib yang cuba memperbodohkan rakyat, terutamanya orang Melayu bahawa dia tidak bersalah.

“Walaupun UMNO adalah saingan PKR, masa depan negara bergantung kepada parti-parti politik (termasuk UMNO) dipimpin oleh mereka yang bersih dari rasuah, cekap mentadbir dan mempunyai wawasan.

“Jika pun parti yang menang (pada suatu masa nanti) adalah PKR, negara masih memerlukan barisan pembangkang (seperti UMNO) yang cekap dan bersih untuk membawa isu-isu rakyat serta menyemak tindakan kerajaan,” katanya dalam kenyataan hari ini.

Menurut Rafizi, kempen yang sedang digiatkan Najib bersama kumpulannya dalam menyeleweng fakta berhubung kes rasuah dihadapinya amat merbahaya kepada UMNO dan negara.

“Oleh sebab itu, kempen berterusan Najib yang ingin menyelewengkan fakta yang telah dibentangkan di mahkamah adalah berbahaya kepada UMNO dan negara.

“Apatah lagi apabila sebahagian besar dari rakyat Malaysia percaya bahawa Najib adalah bersalah dan telah menyeleweng dana rakyat melalui 1Malaysia Development Berhad (1MDB),” ujarnya lagi.

Terdahulu, Asia Times melaporkan Mohamad sebagai berkata Najib tidak sepatutnya mengharapkan layanan istimewa daripada kerajaan pimpinan UMNO jika akhirnya dipenjarakan atas pelbagai tuduhan rasuah.

Memetik laporan Asia Times, dengan tajuk ‘Exclusive: UMNO’s No 2 thinks Najib should go to jail’ Mohamad juga dilaporkan berkata kelesuan negara ketika ini berpunca daripada kegagalan UMNO untuk ‘memberitahu kebenaran’ mengenai skandal kewangan 1Malaysia Development Berhad (1MDB).

Asia Times dimiliki oleh Asia Times Holdings Limited, sebuah syarikat berpangkalan Hong Kong yang terlibat dalam multimedia dan perhubungan awam.

Terjemahan petikan bahagian wawancara itu:

Wartawan: Adakah anda akan berasa kasihan jika Najib masuk penjara?

Mohamad: Sudah tentu, sebagai seorang kawan, saya berasa kasihan, tetapi semua orang perlu… anda perlu menghadapi apa sahaja…

Wartawan: Tanggung kesan tindakan mereka?

Mohamad: Tanggung kesan tindakan mereka, bukan? Jika anda mahukan pengampunan, anda perlu melalui proses tersebut. Anda kena masuk dalam (penjara) dulu. Anda tidak boleh diampunkan sebelum anda melalui proses; itu salah. Itu salah sama sekali.


Lesen judi : STM Lottery mahu jumpa YDP Majlis Perbandaran Kangar

Syarikat nombor ramalan di Kangar, Perlis dilaporkan mahu mengadakan pertemuan dengan Yang Dipertua Majlis Perbandaran Kangar (MPKPs), Norazlan Yahaya susulan penamatan operasi bermula tahun depan.

Timbalan Pengurus Besar STM Lottery Sdn Bhd, Giam Say Khoon berkata surat berkenaan pertemuan itu sudah dikemukakan kepada pejabat MPKPs semalam.

“Kami masih menunggu jawapan majlis dan membuat persediaan apa yang patut,” katanya, lapor Malaysiakini.

STM Lottery sebelum ini dikenali sebagai Sports Toto Malaysia.

Semalam, Pengerusi Jawatankuasa Perumahan dan Kerajaan Tempatan Perlis, Fakhrul Anwar Ismail berkata tiada lagi pembaharuan lesen operasi premis perjudian di Perlis selepas Mac tahun depan.

Ini selaras hasrat kerajaan negeri itu mahu menjadikan ‘Perlis Bebas Premis Judi’.

Katanya, walaupun kerajaan negeri tidak berhasrat meneruskan penyambungan lesen operasi premis perjudian di negeri itu tetapi pemansuhan dan penamatan lesen tidak dilakukan secara drastik sebaliknya mengikut tarikh luput atau penamatan lesen operasi pada premis terbabit.


Rosmah tiba di mahkamah, tenang tapi berdebar

Ketika negara bersiap sedia untuk mendengar keputusan ke atas pasangan hidup bekas Perdana Menteri Datuk Seri Najib Razak – Datin Seri Rosmah Mansor – hari ini (1 September 2022), usaha terbarunya untuk melucutkan kelayakan hakim Mahkamah Tinggi Mohamed Zaini Mazlan dijangka menjadi perhatian pada prosiding sebelah pagi.

Ini setelah Rosmah semalam melontarkan usul sebelum keputusan yang dijadualkan dengan memfailkan permohonan untuk ‘memecat’ Mohamed Zaini – hakim perbicaraan bagi tiga pertuduhan rasuah terhadapnya berhubung projek solar hibrid melibatkan 369 sekolah di luar bandar Sarawak.

Mahkamah dijangka mengendalikan permohonan itu terlebih dahulu sebelum memutuskan sama ada keputusan penghakiman disampaikan.

Asas bagi Rosmah, yang pernah menerajui pejabat bahagian ‘Wanita Pertama Malaysia (FLOM)’, adalah berdasarkan kebocoran keputusan penghakiman yang dikatakan untuk kesnya yang diterbitkan sebuah blog hujung minggu lalu, yang kini dalam siasatan polis.

Ia merupakan kebocoran kedua mengenai prosiding kehakiman kerana minggu lepas, draf penghakiman melibatkan Najib diterbitkan blog sama, sebelum pendaftar Mahkamah Persekutuan membuat laporan polis.

Blog terbabit dikendalikan seorang penulis yang kini bersembunyi di luar negara setelah beberapa waran tangkap dikeluarkan terhadapnya.

Selain permohonan itu, Rosmah melalui peguamnya dari Tetuan Akberdin & Co turut memfailkan notis untuk merayu keputusan Mahkamah Tinggi pada Selasa, yang enggan memberi kebenaran untuk memulakan semakan kehakiman berkaitan pelantikan Datuk Seri Gopal Sri Ram sebagai pendakwa raya utama dalam kesnya selain meminta perisytiharan perbicaraan itu terbatal.

Peguam Rosmah, yang diketuai oleh Datuk Jagjit Singh dan Datuk Akberdin Abdul Kader, dijangka berhujah untuk mendapatkan notis terkini, dan juga membawa isu rayuan terhadap keputusan pada Selasa terlebih dahulu, manakala pihak pendakwaan berkemungkinan membantahnya.

Sehingga kini belum dapat dipastikan sama ada Mohamed Zaini akan memutuskan isu itu dan terus menyampaikan keputusan seperti yang dijadualkan hari ini.

Terdahulu, Rosmah tiba di Mahkamah Tinggi kira-kira jam 8.57 pagi untuk mendengar permohonan dan keputusan kesnya.

Kawalan keselamatan di sekitar Kompleks Mahkamah Kuala Lumpur turut diperketatkan dengan hanya individu yang memiliki pas sahaja dibenarkan masuk.

Bagaimanapun, tidak ramai penyokong Rosmah yang hadir bagi menunjukkan tanda solidariti kepadanya.


Jangan sertai protes harga barang di Kampung Baru esok: Polis

Polis menasihatkan orang ramai supaya tidak mengambil bahagian dalam tunjuk perasaan terhadap kenaikan harga barang yang dijangka diadakan di Kampung Baru esok, 1 Julai 2022.

Ketua Polis Daerah Dang Wangi Asisten Komisioner Noor Dellhan Yahaya berkata polis telah menerima maklumat mengenai perhimpunan itu, yang akan diadakan selepas solat Jumaat, tetapi tiada notis dikemukakan oleh pihak penganjur.

“Kami sedia maklum mengenai perhimpunan yang dirancang itu. Bagaimanapun, penganjur gagal memaklumkan secara rasmi kepada kami di bawah Seksyen 9(1) Akta Perhimpunan Aman 2012.

“Kami menasihatkan mana-mana pihak atau orang ramai supaya tidak mengambil bahagian. Tindakan akan diambil mengikut undang-undang,” katanya menurut laporan The Star.

Noor Dellhan berkata anggota polis akan ditempatkan di kawasan perhimpunan yang dirancang bagi memastikan keselamatan orang ramai.

Sebelum ini dilaporkan Parti Amanah Negara merancang perhimpunan pada 1 Julai menggesa subsidi makanan dikembalikan semula untuk barangan asas seperti ayam, telur dan minyak masak.

Pengarah biro mobilisasinya Mohd Sany Hamzan berkata perhimpunan itu akan diteruskan jika masalah kenaikan harga tidak diselesaikan.


Malaysia kekal destinasi pelabur pembuatan, perkhidmatan

Knight Frank Malaysia, firma perunding hartanah bebas global, menjangkakan negara akan kekal sebagai destinasi pelaburan menarik bagi pembuatan dan perkhidmatan global bernilai tinggi di Asia.

Dalam satu kenyataan hari ini firma berkata negara merekodkan sejumlah RM80.6 bilion pelaburan yang diluluskan dalam sektor pembuatan, perkhidmatan dan utama pada suku pertama 2021, melonjak 95.6 peratus daripada tempoh yang sama tahun lepas.

Pengarah Eksekutif Penyelidikan dan Perundingannya, Judy Ong berkata pandemik Covid-19 telah meningkatkan ledakan e-dagang dan ia memberi prospek baik kepada pasaran hartanah perindustrian.

“Krisis Covid-19 memberi hikmah bagi industri logistik kerana pandemik ini telah mewujudkan keperluan bagi ruang gudang untuk memenuhi memenuhi lonjakan perkhidmatan penghantaran dan pengumpulan.

“Dengan kawalan pergerakan dan sekatan pergerakan, terdapat peralihan struktur ke arah peruncitan pelbagai kaedah,” katanya.

Memetik Bernama Ong berkata pada masa depan industri logistik dijangka terus menerima minat pelaburan disokong oleh permintaan yang kukuh terhadap kemudahan gudang dan pengedaran.

Bagaimanapun, beliau menjangkakan momentum pertumbuhan industri, yang pada mulanya dijangka berterusan hingga ke separuh kedua 2021 dan seterusnya, akan terjejas memandangkan Malaysia sedang bergelut dengan peningkatan jangkitan Covid-19 ketika ini.

Sementara itu, Pengarah Eksekutif Pasaran Modalnya Allan Sim berkata bagi sektor pembuatan, syarikat menjangkakan lebih banyak pelaburan dalam sektor elektrik dan elektronik (E&E) didorong oleh kekurangan global semikonduktor serta pelancaran rangkaian 5G.

“Sektor E&E adalah antara yang mencatatkan prestasi tinggi dalam kalangan indeks utama seperti pengeluaran pembuatan, eksport, serta jualan pembuatan.

“Kami menjangkakan pelaburan dan potensi pertumbuhan yang ketara dalam E&E pada masa depan, dirangsang oleh permintaan global terhadap antara lainnya pengesan, semikonduktor, solar, Internet Pelbagai Benda (IoT), serta pelaburan seterusnya ke dalam kecerdasan buatan dan mesin pintar pada masa depan,” katanya.


Mat Hasan nak jadi PM, pentingkan agenda peribadi sebab itu desak PRU awal

Bercita-cita besar mahu menjadi Perdana Menteri menjadi punca Timbalan Presiden UMNO Datuk Seri Mohamad Hasan terburu-buru menggesa supaya Pilihan Raya Umum Ke-15 (PRU-15) disegerakan.

Pemimpin veteran UMNO, Datuk Seri Nazri Aziz membidas Mohamad yang membuat gesaan supaya PRU-15 disegerakan semasa ucapan perasmian sayap UMNO semalam dengan menyifatkannya sebagai mementingkan diri sendiri dan tidak memikirkan soal rakyat yang sudah dibebani pelbagai kesempitan hidup ketika ini.

“Kalau kita buat macam itu (bubarkan Parlimen), kita dilihat mementingkan parti, bukan rakyat. Nampak sangat masa ini dia (Mohamad) hanya fikirkan diri dia.

“Dia hendak tanding Parlimen, kalau menang dia jadi perdana menteri, itu kepentingan dia,” katanya dipetik laporan portal.

Nazri berkata UMNO jangan terlalu yakin mampu menang besar seperti yang berlaku di Melaka dan Johor sebelum ini kerana jika berlaku pertembungan satu lawan satu dengan pembangkang ia pasti akan sukar buat mereka untuk mengulangi pencapaian sama pada PRU-15 nanti.

“Mereka sudah tahu kalau dia (pembangkang) berpecah akan kalah, maka lepas ini mereka akan duduk berbincang dan bahagikan kerusi betul-betul, seperti yang dibuat pada PRU14.

“Kalau bertembung one-on-one, kita (Barisan Nasional) akan kalah,” katanya.

Semalam, Mohamad dalam ucapannya dengan penuh yakin berkata UMNO akan kembali berkuasa dan kembali menjadi dominan sekiranya PRU-15, ia mengambilkira keputusan PRN Melaka, Sarawak dan Johor yang menyaksikan pembangkang kalah teruk.

Menguatkan hujah UMNO semakin kuat, Mohamad juga berkata semua parti lain kini berada dalam keadaan lemah dan tidak sekuat mereka, ia sekaligus memberi keyakinan untuk merampas semua kerusi yang mereka tewas semasa PRU-14 lalu.

“PKR kalah semua kerusi yang mereka tandingi di (Pilihan Raya Negeri (PRN) Melaka, Sarawak dan memenangi hanya satu kerusi di (PRN) Johor. DAP kehilangan banyak kerusi di Melaka dan kalah hampir semua kerusi ditandingi di Sarawak. Di Johor pula, mereka hanya memenangi 10 daripada 14 kerusi.

“Perikatan Nasional (PN) pula dalam semua PRN, hanya bergantung kepada jentera PAS dan tidak menjadi pesaing handal lagi digeruni. Di Johor, PN sudah kita jinakkan dengan hanya menang tiga kerusi,” katanya semasa berucap di PWTC semalam.

Ujarnya lagi, UMNO perlu mengambil kesempatan daripada perpecahan parti pembangkang yang tidak ada persefahaman dan langkah mengadakan PRU-15 lebih awal akan memberikan banyak kelebihan kepada mereka.

“Semua berlumba dengan cita-cita sendiri. Semua ghairah bertanding tanpa mengukur keupayaan sebenar. Ada yang tidak punya ‘struktur’.

“Hanya berpaut pada seorang dua personaliti, itu pun tanpa pengalaman. Tanpa kesatuan, mereka tidak boleh mengalahkan kita. Ketidaksepaduan pembangkang adalah strategik kepada UMNO,” katanya lagi.

Mohamad menegaskan UMNO tidak boleh menunggu lebih lama untuk mengadakan PRU-15 kerana ia kelak akan menyebabkan kemarahan rakyat semakin membuak-buak.

“Keempat, prestasi sebagai kerajaan sangat bergantung kepada pelbagai faktor dalam dan luaran. Dengan memuncaknya krisis Ukraine dan Russia, tergugatnya ‘Europe security order’, ketidakpastian mengenai kemungkinan adanya ancaman pandemik baru, ketegangan hubungan Amerika Syarikat (AS) dan China serta pembukaan perlahan sempadan sehingga menjejaskan ‘global supply chain’, prestasi ekonomi Malaysia sangat terdedah kepada semua kegawatan ini.

“Harga barang juga semakin naik mendadak, tidak terkawal dan tidak masuk akal. Kemarahan rakyat membuak-buak. Semakin lama dibiarkan, semakin ramai yang akan mengkambinghitamkan UMNO dan BN,” katanya lagi.

Menyedari kemenangan bergaya UMNO dalam beberapa siri PRN yang diadakan, Mohamad berkata momentum perlu diteruskan dan yakin kemenangan besar bakal memihak kepada mereka.

“Apakah dengan menangguhkan PRU, BN akan berada dalam keadaan yang lebih selesa untuk menang? Jika demikian, apakah rumus untuk perkara sedemikian berlaku?.

“Momentum apa lagi BN perlu tunggu untuk menghadapi pilihan raya apabila ‘the feel-good feeling’ terhadap kerajaan waktu ini sudah mula beransur pudar? Apakah jaminan CSA dan MOU yang kita meterai sekarang ini akan terus bertahan dalam keadaan politik yang sangat dinamik ini?” katanya.

Bagaimanapun, Mohamad tidak menyentuh berhubung kos untuk mengadakan PRU-15 yang dijangka menelan ratusan juta duit rakyat yang terpaksa digunakan demi semata-mata kepentingan politik kumpulan tertentu.

Untuk rekod, pada PRU-14 sebanyak RM500 juta dibelanjakan dan dianggarkan sekiranya PRU mengejut diadakan berkemungkinan ia akan menelan kos sebanyak RM1.2 bilion.

Peningkatan kos mengadakan PRU-15 berbanding sebelum ini sememangnya sudah dijangka, ia mengambilkira pertambahan pengundi baharu dan juga disebabkan kos prosedur operasi standard (SOP) yang perlu dipraktikkan pada musim pandemik Covid-19 ketika ini.


Tak dapat bayang Najib masuk penjara ketika Muhyiddin masih PM, kata PAS

Mungkin UMNO akan lebih marah sekiranya Datuk Seri Najib Razak dimasukkan penjara jika ketika itu Tan Sri Muhyiddin Yassin masih menjadi Perdana Menteri (PM), kata PAS.

Timbalan Presidennya, Datuk Seri Tuan Ibrahim Tuan Man berkata ada hikmah disebalik pengunduran Muhyiddin sebelum ini dan digantikan dengan Datuk Seri Ismail Sabri Yaakob, namun tidak dapat dibayangkan bagaimana UMNO akan bertindak balas jika Najib masuk penjara ketika itu.

“Saya nak bayangkan walaupun ramai setuju atau tidak puas hati, itu biasalah setiap keputusan mahkamah, tetapi bayangkan kalau sekiranya yang jadi Perdana Menteri, Tan Sri Muhyiddin Yassin, sekarang.

“Baru saya nampak hikmah kenapa berlaku peralihan kuasa itu. Saya fikir kalau Tan Sri Muhyiddin jadi Perdana Menteri masa waktu ini kita boleh bayangkan bagaimana rasa tak puas hati UMNO pada Perdana Menteri.

“Bila Ismail Sabri jadi Perdana Menteri walaupun daripada UMNO, kerajaan tak campur tangan dalam urusan mahkamah. Jelas bahawa kerajaan tak campur tangan macam kes LCS (kapal tempur pesisir) pun kerajaan serahkan kepada SPRM (Suruhanjaya Pencegahan Rasuah Malaysia),” katanya dipetik laporan Astro Awani.

Tuan Ibrahim ditemui pemberita selepas Majlis Perasmian Pembinaan Maahad Tahfiz di Pasir Tumbuh, Kota Bharu hari ini.

Semalam Mahkamah Persekutuan mengekalkan sabitan hukuman penjara 12 tahun dan denda RM210 juta kepada Najib selepas didapati bersalah kerana menyeleweng dana SRC International Sdn Bhd berjumlah RM42 juta.

Tuan Ibrahim berkata, keputusan itu juga memberi keyakinan kepada rakyat dan juga dunia bahawa institusi mahkamah di Malaysia adalah bebas dan positif.

Katanya lagi keputusan itu juga dapat memberikan peringatan kepada yang lain supaya semua pihak dapat membina sebuah negara yang bebas rasuah dan sudah cukup Malaysia dicemuh oleh pihak luar kerana mengamalkan rasuah.

Dalam perkembangan lain, Presiden UMNO, Datuk Seri Ahmad Zahid Hamidi awal hari ini mengumumkan satu jemputan kepada akar umbi seluruh negara untuk menghadiri taklimat khas pada Sabtu ini.

Malam ini juga dijangka Zahid akan mempengerusikan satu mesyuarat Biro Politik UMNO di ibu pejabat.


Polis sahkan suspek mati mengejut dalam tahanan di Shah Alam

Polis Diraja Malaysia (PDRM) mengesahkan seorang suspek lelaki warga tempatan mati mengejut dalam tahanan di Lokap Berpusat Shah Alam semalam.

Ketua Komunikasi Korporat PDRM ACP Skandaguru Anandan berkata lelaki berusia 33 tahun itu merupakan suspek yang ditahan sejak 29 Julai lepas, lapor Bernama.

“Dia ditahan sementara siasatan dijalankan mengikut Seksyen 6(1) Akta Dadah Berbahaya 1952 dan Langkah-Langkah Pencegahan Khas 1985.

“Pada 4.59 pagi tadi, suspek berkenaan ditemukan terbaring dan tidak sedarkan diri. Pihak hospital telah dihubungi bagi tujuan rawatan awal dan kira-kira 5.20 pagi, pegawai perubatan dari Hospital Shah Alam telah mengesahkan kematiannya,” menurut beliau dalam kenyataan malam ini.

Skandaguru berkata suspek telah dibawa ke Hospital Tengku Ampuan Rahimah, Klang untuk bedah siasat yang dijadualkan esok.

“Setakat ini, kes diklasifikasikan sebagai mati mengejut. Unit Siasatan Jenayah dan Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kes tersebut,” katanya.


PKR Melaka bidas anak murid Anwar yang gesa bubar DUN

Anak murid kepada Datuk Seri Anwar Ibrahim yang juga Presiden UMNO Datuk Seri Ahmad Zahid Hamidi dibidas kerana mencadangkan supaya Dewan Undangan Negeri (DUN) Melaka dibubarkan walhal semasa krisis di Perak sebelum ini tidak pula dibubarkan dewan.

PKR Melaka mengkritik anak murid Anwar tersebut kerana tidak pula mencadangkan DUN Perak dibubarkan selepas tercetus kemelut politik yang hampir sama sedang berlaku di Melaka.

“Kenyataan bersifat dangkal daripada Presiden UMNO Ahmad Zahid Hamidi yang menyatakan bahawa perlunya diadakan Pilihan Raya Negeri (PRN) untuk menyelesaikan kemelut yang berlaku didalam negeri Melaka dilihat seperti kebudak-budakan dan bersifat mementingkan diri tanpa memikirkan implikasi yang akan berlaku kepada rakyat.

“Semasa berlaku krisis pertukaran kerajaan di Perak misalnya, kepimpinan UMNO terutama Presiden UMNO tidak mencadangkan diadakan PRN Perak seperti mana cadangan yang dibuat kepada negeri Melaka,” kata Ketua Penerangan PKR Melaka Muhammad Asri Ibrahim.

Jelasnya, jika PRN diadakan ketika negara masih bergelut dengan pandemik Covid-19, ia dijangka bakal memberi kesan buruk sama seperti berlaku di Sabah tahun lalu.

“Adakah disebabkan menteri besar Perak yang dilantik ketika ini adalah proksi Presiden UMNO sehingga berlaku cadangan yang tidak konsisten?

“Persoalan ini harus dijawab oleh Presiden UMNO kerana bahana kepada PRN akan membawa kepada kesan yang buruk dalam tempoh pandemik Covid-19 seperti mana yang berlaku semasa PRN Sabah,” katanya lagi.

Krisis Melaka berpunca daripada tindakan empat orang Ahli Dewan Undangan (ADUN) yang menarik sokongan terhadap Ketua Menteri (KM), Datuk Seri Sulaiman Md Ali.

Lebih menarik, dua ADUN UMNO menggepalai gerakan untuk menjatuhkan KM Melaka adalah juga dari parti sama, iaitu Datuk Seri Idris Haron (Sungai Udang) dan Datuk Nor Azman Hassan (Pantai Kundor) bertindak secara terbuka mengumumkan keputusan mereka menarik sokongan terhadap Sulaiman.

Pengumuman Idris itu menyebabkan Sulaiman kini hanya mempunyai sokongan 11 ADUN sahaja kurang empat untuk mendapatkan majoriti mudah.

Sementara, Pakatan Harapan yang mempunyai 11 ADUN sedia menubuhkan kerajaan negeri baru bersama Idris dan tiga lagi Adun.


Faiz akan lapor polis, SKMM tindakan Armand dedah nombor telefon

Ahli Majlis Pimpinan Tertinggi Bersatu, Dr Muhammad Faiz Na’aman akan membuat laporan polis terhadap seorang Ahli Majlis Kerja Tertinggi UMNO, Datuk Armand Azha Hj Abu Hanifah yang menyiarkan nombor telefon miliknya kepada umum dipercayai tidak berpuas hati berhubung artikelnya bertajuk ‘Musuh kita Covid & kluster mahkamah’.

Faiz membidas tindakan Armand yang menyiarkan satu tangkap layar posting beliau di Twitter sambil memaparkan no telefon miliknya secara terbuka tanpa izin.

“Berdasarkan fitnah dan provokasi di atas, saya meneliti untuk membuat laporan kepada pihak polis dan SKMM agar tiada pihak cuba menangguk di air yang keruh dan mengapi-apikan sentimen yang langsung tidak membabitkan akar umbi serta majoriti pemimpin antara kedua-dua parti Melayu terbesar di negara ini iaitu UMNO dan Bersatu.

“Saya juga menyedari bahawa seorang Ahli Majlis Kerja Tertinggi UMNO bernama Datuk Armand Azha Hj Abu Hanifah melalui akaun Facebook nya atas nama Armand Azha telah menyiarkan satu tangkap layar posting saya di Twitter sambil memaparkan no telefon saya secara terbuka tanpa izin, dengan niat memprovokasi agar pengikut media sosialnya menghubungi dan menganggu saya.

“Ini merupakan satu kesalahan berdasarkan Akta Komunikasi dan Multimedia dan Akta Perlindungan Data Peribadi yang boleh dihukum denda antara RM50,000 hingga RM100,000 atau penjara jika disabitkan kesalahan,” katanya dalam satu kenyataan hari ini.

Beliau juga mendakwa wujud pihak tertentu yang memalsukan kenyataannya dan sengaja ditularkan bertujuan untuk melaga-lagakan akar umbi Bersatu dengan UMNO.

“Salah satu laman ‘group’ di Facebook yang terawal menyiarkan kenyataan palsu tersebut ialah ‘Friends of UMNO’ oleh satu akaun atas nama Salmah Kadir. Kenyataan itu ditambah dengan satu ayat tajuk baru ‘Faiz Numan fitnah H20 rancang bubar UMNO’.

“Berdasarkan isi kenyataan palsu itu, saya yakin ia bertujuan untuk melaga-lagakan antara akar umbi UMNO dengan Bersatu dan juga memfitnah Menteri Luar Datuk Seri Hishammuddin Hussein,” katanya lagi.

Beliau percaya kenyataan palsu itu dibuat susulan artikel beliau dalam Malaysiakini dengan tajuk ‘Kluster mahkamah ini binatang politik – pemimpin Bersatu’, sedangkan tajuk sebenar ialah ‘Musuh kita Covid & kluster mahkamah’.

Beliau turut mempertahankan istilah ‘binatang politik’ dalam tulisannya adalah definisi yang biasa digunakan dalam ilmu sains politik serta sains sosial dan kini ditafsirkan sebagai ‘sebagai seseorang yang mempunyai kecenderungan politik yang berlebihan dan diluar batas’, bukannya kata kesat dan hinaan.

Faiz berkata, dalam tulisannya itu beliau juga tidak menyebut mana-mana individu atau parti politik apabila menggunakan istilah ‘kluster mahkamah’.


Indonesia sedia berdepan 100,000 kes Covid-19 sehari

Indonesia kini bersiap sedia berdepan penularan terburuk wabak Covid-19 susulan peningkatan kes harian baharu sejak beberapa hari lalu, kata menteri kanan republik itu hari ini sambil mengingatkan bahawa jangkitan tersebar dengan lebih cepat daripada yang dijangkakan kerana varian Delta yang lebih mengganas.

Negara terpadat keempat di dunia itu kini sedang berjuang untuk mengurangkan penularan Covid-19, walaupun telah melaksanakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di Pulau Jawa dan Bali, bermula 3 Julai hingga 20 Julai ini sebelum diperluaskan ke seluruh negara.

Catatan jangkitan baharu pada Rabu sahaja sebanyak 54,517 adalah peningkatan 10 kali ganda daripada yang direkodkan awal bulan lalu.

Pada sidang media yang disiarkan secara maya hari ini, menteri kanan Luhut Pandjaitan berkata kes harian jangkitan Covid-19 boleh meningkat setiap hari kerana varian Delta yang pertama kali ditemukan di India, mempunyai masa inkubasi dua hingga tiga minggu.

“Kami sudah berada dalam keadaan terburuk,” kata Luhut.

“Sekiranya kita bercakap tentang 60,000 (kes sehari) atau lebih sedikit daripada itu, kita dalam keadaan baik. Kami berharap ia tidak sampai 100,000. Tetapi jika sampai ke tahap itu pun, kami bersiap untuk itu,” katanya lagi.

Bagi menangani kekurangan tempat di hospital, pemerintah republik itu turut mengubah suai beberapa bangunan untuk dijadikan pusat pengasingan pesakit Covid-19, mengarahkan doktor dan jururawat baharu untuk merawat pesakit dan menambah bekalan oksigen serta ubat-ubatan, katanya.

Hospital di Pulau Jawa – wilayah paling padat penduduk – sejak beberapa minggu lalu telah dibanjiri dengan pesakit yang berjuang untuk mendapatkan kemudahan rawatan, sementara ratusan lagi meninggal dunia ketika kuarantin di rumah.

Kes dan kadar penggunaan katil hospital turut meningkat di Pulau Sumatera, Kalimantan dan wilayah terpencil seperti Papua Barat yang kurang dilengkapi peralatan moden untuk menangani kenaikan mendadak pesakit Covid-19.

Luhut mendedahkan tahap keberkesanan vaksin sedia ada bagi melawan varian Delta juga rendah, menyebabkan jangkitan terus menular, namun beliau menggesa penduduk terus mendapatkan imunisasi.

“Pemerintah Republik Indonesia sedang menilai situasi jangkitan Covid-19 untuk membuat keputusan sama ada PPKM Darurat yang akan tamat 20 Julai nanti, akan dilanjutkan atau tidak,” katanya.

Terdahulu pakar perubatan semakin bimbang berhubung tahap penularan varian Delta yang mudah merebak kini tersebar di seluruh kepulauan Jawa dan Bali.

“Saya meramalkan wabak akan meningkat secara berterusan pada bulan Julai kerana kita belum dapat mencegah penyebaran jangkitan itu.

“Sekatan sosial kecemasan masih tidak mencukupi. Ianya harus dua kali lebih ketat kerana kita menghadapi varian Delta, yang dua kali lebih mudah menular,” kata pakar epidemiologi Universiti Indonesia, Dr Pandu Riono.

Jangkitan harian di Indonesia semalam yang melepasi angka 54,000 – melepasi jumlah kes harian di India – menjadikan negara republik itu sebagai titik panas baharu Covid-19 di Asia. – Agensi


Guan Eng tak boleh jadi KM P.Pinang semula kata Kon Yeow

Lim Guan Eng tidak boleh dilantik semula menjadi Ketua Menteri Pulau Pinang kata anak didiknya, Chow Kon Yeow.

Menurut Ketua Menteri Pulau Pinang itu, Guan Eng yang juga ADUN Air Putih pernah memegang jawatan itu selama dua penggal sebelum ini iaitu tahun 2008 hingga 2018.

Menurut Kon Yeow, merujuk kepada peruntukan Perkara 7 Fasal 2 (a)(ii) Perlembagaan Negeri Pulau Pinang, ia jelas memperuntukkan bahawa ketua menteri hendaklah dilantik dalam kalangan orang yang tidak pernah pada bila-bila masa memegang jawatan ketua menteri bagi dua penggal.

Sebelum ini media melaporkan terdapat usaha dalaman DAP untuk menggantikan Kon Yeow sebagai ketua menteri selepas  pilihan raya negeri (PRN) akan datang.

Laporan berita itu turut mendakwa gerakan itu mahukan Guan Eng kembali memimpin kerajaan negeri selepas Kon Yeow dikatakan tidak berkesan sepanjang menjawat jawatan itu.

Namun Guan Eng menafikan dakwaan tersebut sambil menegaskan tiada satu pun ADUN Pulau Pinang dari DAP yang bercakap kepada media tersebut.


PRK DUN Melor ditangguh

Pilihan Raya Kecil (PRK) Dewan Undangan Negeri (DUN) Melor, Kelantan yang sepatutnya diadakan berikutan kematian penyandang kerusi itu, Dr Md Yusnan Yusof ditangguhkan, kata Setiausaha Suruhanjaya Pilihan Raya (SPR), Datuk Ikmalrudin Ishak.

“Memandangkan Proklamasi Darurat yang dikeluarkan oleh Yang di-Pertuan Agong pada 11 Jan 2021 [P.U.(A) 7/2021] dan peruntukan Seksyen 13 Ordinan Darurat (Kuasa-Kuasa Perlu) 2021 berkaitan Pilihan Raya Dewan Undangan Negeri yang sedang berkuat kuasa maka Pilihan Raya Kecil bagi DUN N.23 Melor, Kelantan ditangguhkan,” katanya dalam kenyataan hari ini.

Memetik laporan Bernama, beliau berkata, SPR menerima pemakluman rasmi daripada Speaker DUN Kelantan, Datuk Abdullah Ya’kub berhubung kekosongan luar jangka kerusi DUN itu, semalam.

Perkara 46(5) Bahagian Pertama Undang-Undang Perlembagaan Tubuh Kerajaan Kelantan telah memperuntukkan yang kekosongan sesuatu kerusi DUN Kelantan perlu diisi dalam tempoh 60 hari dari tarikh kekosongan kerusi tersebut.

Semalam, Abdullah mengisytiharkan kekosongan kerusi DUN Melor susulan kematian Md Yusnan pada 30 April lepas.

Md Yusnan, 53, meninggal dunia di rumahnya di Melor, Kelantan pada 2.28 pagi akibat serangan jantung.

Beliau memenangi kerusi DUN Melor bagi dua penggal berturut-turut iaitu pada Pilihan Raya Umum ke-13 dan ke-14.


PAS jawab tuntutan UMNO supaya tinggalkan PN

Selepas UMNO meletak syarat supaya meninggalkan Perikatan Nasional (PN), Datuk Hashim Jasin tampil memberi jawapan kepada permintaan Datuk Seri Ahmad Zahid Hamidi.

Presiden UMNO itu memberi syarat PAS perlu keluar daripada PN jika mahu bekerjasama pada pilihan raya umum ke-15 (PRU-15), bagaimanapun Mursyidul Am PAS itu berkata kedua-duanya sama penting dan tidak boleh memilih salah satu sebaliknya mahu kerjasama dijalinkan sesama parti tersebut.

“Sama juga dengan Bersatu atau UMNO, dua-dua itu sama sahaja, jawapan dia kita nak dua-dua sekali, tetapi kedua-dua suruh pilih antara satu, dia minta begitu tetapi kita pun ada permintaan juga, sama-samalah meminta.

“Kalau dia boleh minta dekat kita supaya pilih salah satu, suruh mereka (UMNO) pilih dua-dua (PAS dan Bersatu) sekali kalau tidak, tak bermakna agenda perpaduan ummah ini.

“Kita tetap dengan pendirian nak kedua-dua sekali, dia (UMNO) tidak mahu itu dia punya pasal,” katanya dipetik laporan FMT.

Terdahulu, Zahid meminta PAS menyatakan pendirian berhubung perkara berkenaan dengan secepat mungkin.

Zahid mengesahkan beliau bertemu dengan Presiden PAS Tan Sri Abdul Hadi Awang dan berbincang mengenai beberapa perkara dasar, sebelum membentangkannya kepada biro politik dan Majlis Tertinggi (MT) UMNO.

“Keputusan MT ialah mengabsahkan jika PAS mahu bersama-sama dengan kita (UMNO) setelah memenuhi syarat-syarat yang telah kita tetapkan.

“Tanpa memenuhi syarat-syarat itu maka kami (UMNO) akan bergerak secara solo. Bukan kami terlalu yakin tetapi kami yakin bahawa selepas mereka tentukan, kita mesti bergerak mengikut kaedah-kaedah peperangan bagi menghadapi pilihan raya. Secara tersendiri.

“Tetapi jika mereka mahu bersama-sama dengan UMNO dan BN (Barisan Nasional) mereka bebas untuk menggunakan lambang parti mereka, tetapi kita boleh bertoleransi untuk menjalin kebersamaan jentera bagi menghadapi pilihan raya,” katanya pada sidang media.

Pada 2 Oktober lalu, Zahid berkata UMNO meletakkan tiga syarat kepada PAS dalam memperkukuh kerjasama rasmi antara dua parti itu bagi menghadapi PRU-15.

Tiga syarat berkenaan ialah:

PAS perlu keluar daripada gabungan PN;
Memutuskan hubungan politik dengan Bersatu; dan
Mengisytiharkan secara rasmi ‘mufaraqah’ berkenaan dan bukan hanya sekadar retorik politik.
Zahid berkata syarat itu telah disampaikan kepada Abdul Hadi dalam pertemuan baru-baru ini.


Skandal kapal tempur: Pengerusi PAC jawab Zahid isu keselamatan

Jawatankuasa Kira-Kira Wang Negara (PAC) tidak akan membenar istilah “keselamatan negara” diguna sewenang-wenangnya semata-mata untuk menyekat rakyat mengetahui maklumat sebenar bagaimana kerajaan membelanjakan wang mereka.

Pengerusi PAC Wong Kah Woh berkata perbincangan rakyat berkaitan isu perolehan kapal tempur pesisir pantai (LCS) Tentera Laut Diraja Malaysia (TLDM) bernilai lebih RM9 bilion, menunjukkan rakyat mahu mengetahui apa sebenarnya yang berlaku dalam projek itu.

Menurutnya PAC menghormati keperluan menjaga sensitiviti, namun tidak akan membenarkan istilah “keselamatan negara” diguna untuk menyekat rakyat daripada mengetahui maklumat bagaimana wang mereka dibelanjakan.

Beliau menegaskan dalam isu projek pembinaan LCS itu, PAC membentangkan laporan berdasarkan fakta, dokumen dan keterangan yang diperoleh, termasuk dalam isu sepanjang prosiding yang dikendalikan PAC.

“PAC mempunyai tugas dan tanggungjawab seperti yang diperuntukkan di bawah Peraturan Mesyuarat 77(1) Dewan Rakyat, untuk memeriksa segala kira-kira Kerajaan Malaysia, termasuk apa-apa perkara lain yang difikirkan jawatankuasa ini patut diperiksa.

“Semua saksi yang hadir di hadapan PAC mengetahui segala maklumat yang dinyatakan dalam prosiding PAC akan direkodkan dalam rakaman percakapan bertulis (hansard) dan kebiasaannya, pembentangan saksi akan dikendalikan melalui slaid pembentangan yang disediakan saksi sendiri.

“Laporan PAC akan disediakan berdasarkan segala keterangan yang diberikan semasa prosiding PAC iaitu segala yang terkandung dalam hansard dan slaid pembentangan saksi,” katanya dalam satu kenyataan, hari ini.

Kenyataan Kah Woh itu menyusul selepas ada pihak menggunakan alasan “keselamatan negara” untuk menghalang perbelanjaan projek LCS itu didedahkan kepada rakyat.

Sebelum ini, Presiden UMNO Datuk Seri Ahmad Zahid Hamidi, menyuarakan kebimbangan bahawa penjelasan mengenai isu keselamatan yang berkait dengan kontroversi LCS, berisiko mendedahkan rahsia keselamatan negara.

Beliau yang juga bekas Menteri Pertahanan ketika tender projek LCS itu mula diberikan berpendapat isu berkait LCS perlu diperjelaskan kepada awam, namun kerajaan perlu melaksanakannya secara berhati-hati dan tidak terpengaruh dengan ‘mahkamah netizen’.

Katanya, PAC juga perlu lebih sensitif dalam mengendalikan keseluruhan proses siasatan LCS, khususnya isu keselamatan negara kerana ia masih di peringkat siasatan.

Semalam, Ketua Penerangan Bersatu Datuk Wan Saiful Wan Jan menggesa kerajaan menubuhkan Suruhanjaya Siasatan Diraja (RCI) bagi merungkai kemelut berhubung skandal pembelian enam kapal LCS bernilai RM9 bilion yang gagal disiapkan sehingga sekarang.

Menurutnya langkah menubuhkan RCI akan dapat memastikan dalang disebalik skandal kapal tak siap tersebut dapat dibawa ke muka pengadilan dan menyokong supaya Suruhanjaya Pencegahan Rasuah Malaysia (SPRM) mengambil tindakan dengan segera.

“Saya juga menyokong tindakan SPRM menyiasat perkara ini. SPRM mesti diberikan kebebasan dan kuasa untuk menyiasat sepenuhnya.

“Apa yang membimbangkan ialah ‘tangan-tangan ghaib’ di sebalik skandal ini sedang cuba mengelak dan enggan bertanggungjawab ke atas skandal ini, sedangkan semua rakyat tahu mereka yang terbabit tidak malu langsung untuk merompak harta negara untuk kepentingan sendiri,” kata Wan Saiful.


UMNO jangan mudah lupa diri, tidak ada istilah ‘abang besar’: Muhyiddin

Tan Sri Muhyiddin Yassin mengingatkan UMNO supaya tidak mudah lupa diri dan kembali menjadi angkuh apabila mahu membuat keputusan sesuka hati tanpa berbincang dengan rakan parti komponen kerajaan lain.

Presiden Bersatu itu berkata sedemikian selepas terdapat desakan dalam UMNO yang mahu pilihan raya umum (PRU) diadakan dengan segera dan seakan-akan parti dipimpin Datuk Seri Ahmad Zahid Hamidi itu mempunyai kuasa mutlak untuk menentukan tarikh pilihan raya diadakan tanpa berbincang dengan parti lain dalam kerajaan.

“Kita dengar di luar, kata PRU nak sampai (sudah dekat) tapi sebenarnya bukan Umno (sahaja) yang tentukan.

“PN akan duduk bincang (bersama) bila masa yang sesuai. Ini antara terma untuk sokongan kita (terhadap Ismail),” katanya ketika ketika berucap dalam Perhimpunan Agung Tahunan Bersatu di Kuala Lumpur, hari ini.

Dalam pada itu, Muhyiddin berkata malah Perdana Menteri (PM) Datuk Seri Ismail Sabri Yaakob juga mengakui kerajaan yang terbentuk sekarang bukan kerana majoriti yang dimiliki UMNO semata-mata dan menasihati UMNO supaya jangan mudah terlupa diri.

“Sebagaimana disebut Perdana Menteri (Ismail Sabri) sendiri, dia kata UMNO kembali memegang tampuk kerajaan bukan parti itu ada jumlah kerusi majoriti atau bukan kerana UMNO menang… kerana sokongan diberikan parti-parti dalam PN (Perikatan Nasional) dan Ahli Parlimen Bebas yang menyokong kita.

“Jadi saya nak pesan sesetengah pihak dalam Umno ni, bukan semualah… hormatlah kita ni sikit, ‘there’s no big brother’ (kita) sama saja… jangan mudah lupa diri,” katanya ketika berucap di hadapan lebih 1,600 perwakilan.

“Kena cakap lembut saja, takut salah faham, bukan kerana takut…,” katanya lagi.

Muhyiddin yang juga Pengerusi PN itu juga berkata, walaupun UMNO membuat keputusan untuk tidak bekerjasama dengan Bersatu dalam PRU015 yang disifatkannya sebagai “menakjubkan”, parti di bawah gabungan itu tetap memberikan sokongan kepada PM dari UMNO untuk menerajui negara sehingga Parlimen dibubarkan.

“Kita berikan sokongan kepada Perdana Menteri dan kita bersama beliau dalam kerajaan… Ya, saya tiada dalam kerajaan tetapi saya Presiden parti yang menyokong kerajaan dan sokongan ini berdasarkan terma-terma tertentu.

“Kita tandatangani perjanjian persefahaman yang mana ada terma-terma yang perlu dipatuhi dan diikuti yang telah kita setuju bersama,” katanya lagi.

Beliau juga berkata selagi terma-terma tersebut dipatuhi, selagi itu jugalah sokongan akan diberikan kepada kerajaan Ismail Sabri.

“Kita tak dedahkan cuma kita bagi tajuk saja, dan selagi mana terma-terma ini dipatuhi selagi itulah kita beri sokongan sehingga tiba masa sesuai untuk diadakan PRU-15,” katanya.

Mengenai tempoh sesuai untuk diadakan PRU-15, mantan PM itu berkata, perkara berkenaan berdasarkan budi bicara dan persetujuan semua parti yang menyokong kerajaan, bukan mengikut keputusan satu parti saja.


Hisham gesa BN perlu jalin kerjasama selari di peringkat pusat

Kerjasama dan persefahaman politik di peringkat Persekutuan dan negeri perlu selari dalam menghadapi Pilihan Raya Negeri (PRN) Melaka, ia secara tidak langsung memberi isyarat UMNO dan Barisan Nasional (BN) perlu kerjasama dengan gabungan parti lain.

Datuk Seri Hishammuddin Hussein yang juga bekas naib presiden UMNO itu berkata, ia perlu menjadi pertimbangan utama UMNO dan BN bagi pengukuhan parti yang mempunyai aspirasi serta matlamat sama.

“Pandangan peribadi saya, persefahaman dan kerjasama politik di peringkat Persekutuan wajar selari dengan negeri memandangkan kini kita semua berada di dalam barisan kabinet yang sama.

“Kerjasama politik yang kukuh antara parti yang mempunyai aspirasi dan matlamat yang sama wajar menjadi pertimbangan utama BN khususnya dalam persiapan ke arah PRN Melaka,” katanya dalam tulisan di Facebooknya.

UMNO dijangka akan membuat keputusan malam ini sama ada akan menjalinkan kerjasama dengan parti lain dalam Perikatan Nasional (PN) pada PRN Melaka.

Berbeza dengan Perikatan Nasional (PN) yang sudah bersedia untuk bergerak secara bersendirian dalam PRN kali ini, sehingga sekarang UMNO masih belum membuat sebarang keputusan sama ada untuk bergerak sendirian atau bekerjasama dengan mana-mana parti.

Menteri Pertahanan itu berkata keputusan dan strategi BN untuk bekerjasama dengan parti yang mempunyai pemikiran selari semasa PRN harus dirunding dan dipertimbangkan secara serius demi menjamin kestabilan politik.

“Saya juga berpendapat keputusan dan pertimbangan strategi politik Barisan Nasional di #PRNMelaka amat penting kerana ia akan terus diperhatikan oleh rakyat,” ujarnya lagi.

Suruhanjaya Pilihan Raya (SPR) menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Pakar ramal inflasi terus meningkat, kos sara hidup juga naik

RAM Ratings menyemak semula unjuran keseluruhan inflasi 2022 kepada 3.0 peratus daripada 2.5 peratus pada awalnya.

Dalam satu kenyataan hari ini, agensi penarafan itu berkata semakan itu mengambil kira perubahan terbaharu subsidi dan harga siling bagi barangan makanan harga terkawal utama serta pelepasan kos bahan api dan penjanaan yang tinggi daripada jangkaan kepada pelanggan setakat ini bagi tahun ini, lapor Bernama.

Penarikan subsidi bagi minyak masak dalam botol, serta harga siling yang tinggi bagi barangan makanan seperti ayam dan telur, berkuat kuasa 1 Julai 2022.

“Kami menjangkakan langkah ini bagi menaikkan inflasi keseluruhan pada separuh kedua 2022 sebanyak kira-kira 0.3 mata peratusan. Inflasi makanan telah meningkat kepada 5.2 peratus pada Mei 2022, berbanding 3.2 peratus pada Disember 2021.

“Memandangkan tekanan harga yang berpanjangan yang dihadapi oleh perniagaan, lebih banyak pelepasan kos bahan api dan penjanaan kepada pengguna tidak dapat dielakkan pada separuh kedua 2022.

“Asas yang rendah disebabkan diskaun tarif elektrik PEMULIH pada suku ketiga 2021 turut mendorong kadar inflasi keseluruhan lebih tinggi pada tahun ini,” kata agensi itu.

Sementara kerajaan sedang mempertimbangkan skim alternatif untuk subsidi petrol, subsidi semasa untuk petrol RON95 dan diesel, serta tarif elektrik dan air akan membantu meredakan tekanan inflasi selanjutnya, kata RAM Ratings.

Item ini secara kolektif membentuk hampir 13 peratus daripada bakul Indeks Harga Pengguna (IHP), kata agensi itu.

Bank Negara Malaysia (BNM) menaikkan Kadar Dasar Semalaman (OPR) sebanyak 50 mata asas kepada 2.25 peratus, tahun ini setakat ini, manakala kenaikan kadar faedah berlaku berikutan pemulihan ekonomi yang lebih kukuh dan momentum permintaan yang lebih kukuh, kata RAM Ratings.

“Unjuran kami yang dikemas kini adalah untuk OPR tahun ini berakhir pada 2.50 peratus. Selain kelembapan ekonomi yang tidak dijangka, kami menjangkakan kitaran pengetatan akan berterusan pada 2023, pada kadar dan kuantum yang terukur,” tambahnya.


Langkah lanjut darurat jadi punca ekonomi tenat: Isham

Sekiranya darurat tidak ditamatkan segera ia akan menambah kesan buruk kepada ekonomi negara pada ketika keadaan sekarang yang sudah pun tenat, kata Isham Jalil.

Ketua penerangan Barisan Nasional (BN) Selangor itu berkata, pertumbuhan ekonomi negara masih paras terendah dan kadar pengangguran juga semakin tinggi.

“Keadaan ekonomi negara sedang tenat. Pertumbuhan ekonomi negara masih negatif di paras -5%, lebih teruk dari kebanyakan negara-negara jiran.

“Kadar pengangguran Malaysia juga tinggi berbanding negara-negara lain. Hari ini hampir 800,000 orang tidak ada kerja atau telah hilang pekerjaan di Malaysia,” katanya.

Isham berkata sepanjang tempoh darurat juga banyak pelabur lari dan aliran modal juga masih negatif.

“Pelabur-pelabur juga tidak mahu melabur di Malaysia dalam tempoh darurat.

“Aliran modal negara masih negatif sejak 8 suku tahun sebelum ini. Lebih banyak modal yang keluar dari Malaysia berbanding yang masuk,” ujarnya.

Lebih memburukkan keadaan, Isham berkata kadar hutang negara juga sudah melebihi had sehingga mengembang sebanyak RM879 bilion.

“Sementara itu kerajaan terus berhutang, dengan hutang negara di paras 62% daripada saiz ekonomi (KDNK) dan telah melebihi had yang ditetapkan iaitu pada 60%.

“Hutang negara kini adalah RM879 billion, sedikit hari lagi akan mencapai RM1 trillion walaupun Menteri Kewangan berdolak-dalih berkenaan hal ini,” katanya lagi.

Beliau juga membidas kerajaan Perikatan Nasional yang disifatkannya masih gagal menangani pandemik Covid-19 dan tren peningkatan juga dikesan.

“Selepas setahun, wabak COVID-19 di Malaysia juga tidak semakin baik malah kadar kebolehjangkitan (R-Naught) di Malaysia naik semula ke paras 0.94 semalam dan kadar jangkitan harian masih lagi melebihi seribu rakyat sehari,” katanya.

Isham berkata kerajaan pimpinan Tan Sri Muhyiddin Yassin tidak mempunyai alasan untuk meneruskan darurat dan perlu segera menasihati Yang di-Pertuan Agong untuk segera menamatkan pengisytiharan itu bagi mengelakkan keadaan lebih buruk.

“Sebab itu keadaan dan kerajaan hari ini tidak boleh dibenarkan berterusan.

“Sesuatu perlu dibuat untuk mengubah keadaan ini,” katanya.


Polis Malaysia, Singapura tangkap 15 anggota dua sindiket antarabangsa

Polis Malaysia dan Singapura melumpuhkan dua sindiket penipuan antarabangsa serta menahan 15 suspek dalam beberapa siri serbuan di Johor, Kuala Lumpur dan republik ini.

Serbuan dilakukan antara Isnin (6 Disember) dan Jumaat (10 Disember) oleh Jabatan Hal Ehwal Komersial dan tujuh bahagian Pasukan Polis Singapura (SPF) serta Jabatan Siasatan Jenayah Komersial Polis Diraja Malaysia (PDRM).

Sindiket itu didakwa melakukan penipuan pekerjaan dan penipuan simpanan tetap, kata SPF dalam satu kenyataan semalam, sambil mendedahkan sindiket itu berjaya mengaut keuntungan lebih SGD1.5 juta (RM4.63 juta) daripada lebih 100 mangsa.

Memetik laporan The Straits Times (ST) Singapura, suspek yang ditahan berusia antara 17 dan 44 tahun, merangkumi 13 lelaki dan dua wanita dengan lapan ditangkap di Malaysia manakala tujuh lagi di Singapura.

Daripada 15 suspek itu, lapan ditangkap di Malaysia manakala selebihnya di Singapura.

Menurut laporan itu mereka yang ditahan di Singapura dipercayai bertanggungjawab mengendalikan sindiket jenayah itu dengan urusan pemindahan wang menerusi bank, mengeluarkan dana atau memberikan akaun bank mereka kepada sindiket penipuan dengan bayaran tertentu.

Siasatan menunjukkan kedua-dua sindiket itu menyasarkan warga Singapura dan Malaysia serta membersihkan wang hasil penipuan haram itu di Malaysia, kata polis.

Sementara itu, SPF berkata sejak Oktober tahun ini, mereka mengesan kaedah baharu penipuan pekerjaan yang menyasarkan rakyat Singapura.

ST melaporkan sindiket jenayah itu menyiarkan iklan pekerjaan menawarkan pulangan wang tunai segera menerusi media sosial berbeza dan menghubungi mangsa melalui aplikasi mesej sebelum menawarkan pekerjaan palsu.

Mangsa yang kebanyakannya pencari kerja, dikehendaki membantu meningkatkan jualan dalam talian dengan membeli atau menjual produk tertentu di portal dikendalikan sindiket, lapor ST.

Anggota sindiket itu juga meminta mangsa melengkapkan tugasan seperti meningkatkan ‘penarafan’ atau maklum balas produk.

Mangsa kemudian akan diminta mendaftar akaun dalam talian yang dikawal oleh penipu, sebelum meminta mereka menambah wang tunai dalam akaun mereka untuk melaksanakan tugas. Sebagai balasan, mangsa akan dijanjikan komisen antara 0.6 peratus dan 20 peratus.

Laporan itu menyebut mangsa akan diberikan akaun bank milik individu tidak dikenali untuk pembayaran deposit.

Pada mulanya, sindiket akan membayar balik pelaburan mangsa bersama komisyen yang dipersetujui, tetapi sindiket terbabit akan mula memperdayakan mangsa dengan mengesyorkan pelaburan lebih besar bagi meraih lebih banyak komisen.

Mangsa akhirnya akan mendapati mereka telah ditipu apabila mereka tidak dapat mengeluarkan wang daripada akaun, kata polis.

Polis mengingatkan pencari kerja supaya berhati-hati dengan iklan pekerjaan yang menjanjikan gaji tinggi untuk tugasan yang agak mudah.

“Perniagaan yang sah tidak akan memerlukan pencari kerja menggunakan akaun bank mereka sendiri untuk menerima wang bagi pihak perniagaan atau membuat bayaran pendahuluan untuk mendapatkan tawaran kerja dan memperoleh komisen,” kata SPF, dalam kenyataan itu.

Timbalan Pengarah Kumpulan Penyiasatan Kewangan (CAD), Ian Wong berkata penipuan adalah jenayah serius yang semakin menjadi kebimbangan.

“Sindiket jenayah transnasional akan menyasarkan anda jika anda tidak berhati-hati dan percaya bahawa janji komisen tinggi untuk kerja minimum, atau kadar faedah tinggi untuk simpanan tetap, adalah tulen,” katanya. – ST


Malaysia catat kerugian RM560 juta akibat jenayah siber tahun lepas

Malaysia mencatat lebih 20,000 kes jenayah siber yang menyebabkan kerugian sebanyak RM560 juta pada tahun lepas, kata Timbalan Ketua Setiausaha (Keselamatan) Kementerian Dalam Negeri Datuk Abdul Halim Abdul Rahman.

Beliau berkata kes yang direkodkan itu antara lain membabitkan buli siber, pemalsuan, pencerobohan, memancing data dan penipuan e-mel yang dilihat semakin meningkat saban tahun, menurut laporan Bernama.

Katanya, untuk rekod kira-kira 13,000 kes jenayah siber dengan kerugian RM539 juta dicatatkan pada 2019, namun tidak memberikan angka untuk 2020.

“Menjelang 2025, ekonomi digital dijangka menyumbang kira-kira 22.6 peratus kepada Keluaran Dalam Negara Kasar (KDNK).

“Oleh itu dalam usaha membangunkan diri sebagai sebuah negara yang dipacu ekonomi digital, kita perlu mengenal pasti ancaman yang berpotensi mendatangkan gangguan kepada sasaran penting dan sektor ekonomi secara amnya,” katanya hari ini.

Beliau berkata demikian ketika berucap merasmikan Seminar Sasaran Penting Peringkat Kebangsaan Tahun 2022 di sini mewakili Menteri Dalam Negeri Datuk Seri Hamzah Zainuddin di Kota Kinabalu.

Sasaran penting merujuk kepada pemasangan yang hasil keluaran atau perkhidmatannya sangat penting dan sekiranya musnah atau rosak akan menyebabkan kerugian amat besar kepada ekonomi serta pertahanan negara atau menjejaskan fungsi kerajaan dan imej negara.

Abdul Halim berkata keperluan untuk memperoleh ruang siber yang selamat dan terjamin pada hari ini amat penting untuk meningkatkan agenda keselamatan siber bagi kepentingan sasaran penting di negara ini.

“Adalah penting bagi pemilik atau penghuni sasaran penting untuk sentiasa memberi tumpuan dan perhatian agar keselamatan maklumat sentiasa terjaga selain diberi kawalan keselamatan sewajarnya agar tidak berlaku sebarang kebocoran maklumat lebih-lebih dari dalam instalasi itu sendiri,” katanya.

Menurutnya keselamatan siber yang kukuh juga penting ketika Malaysia menuju Revolusi Industri 4.0 (IR4.0) kerana era itu bergantung sepenuhnya kepada teknologi digital dan sebarang isu melibatkan keselamatannya bakal memberi kesan terhadap kerajaan, ekonomi, sosial dan masyarakat.

“Ketika kita bergerak ke hadapan serta hidup dengan teknologi dengan bandar pintar sedang dibina dan misi data kritikal dihantar ke pangkalan data menggunakan internet, isu keselamatan siber perlu diletakkan di barisan hadapan di keseluruhan ekosistem digital,” katanya.


Nama Hadi tak dicadang sebagai calon PM, PAS nafi kenyataan palsu

Dakwaan kononnya Presiden PAS, Tan Sri Abdul Hadi Awang dicalonkan sebagai Perdana Menteri (PM) Ke-10 dinafikan parti Islam tersebut.

Dalam satu kenyataan, PAS menafikan kononnya nama Hadi dicadangkan Perikatan Nasional (PN) sebagai calon PM seperti yang ditularkan dan menyifatkan ia satu tindakan tidak bertanggungjawab.

“Pas menafikan kenyataan media yang kononnya dikeluarkan oleh Setiausaha Agung PAS dengan tajuk ‘Bersama Mempertahankan Kepimpinan Ulama’,” kata kenyataan itu hari ini.

Terdahulu, tular satu kenyataan bertajuk ‘Bersama Mempertahankan Kepimpinan Ulama’ bertarikh 6 Oktober kononnya mengatakan PAS bersama PN sentiasa memberikan komitmen dengan meletakkan calon yang terbaik membawa agenda Melayu Islam untuk menerajui kepemimpinan negara.

Selain mencadangkan Hadi sebagai calon PM daripada PN, kenyataan itu didakwa menyeru rakyat Malaysia untuk berdiri teguh mengangkat dan mempertahan kepimpinan ulama untuk menerajui negara.

Kenyataan berbeza dengan pendirian beberapa pemimpin PN yang mahu Presiden Parti Bersatu, Tan Sri Muhyiddin Yassin diangkat sebagai calon PM.


Umrah: Wanita pakai ihram lelaki masih dicari, kata menteri agama

Siasatan berkaitan tindakan seorang wanita yang didakwa mengerjakan umrah dengan mengenakan pakaian ihram lengkap seperti lelaki masih dijalankan termasuk bekerjasama dengan Jabatan Imigresen.

Menteri di Jabatan Perdana Menteri (Hal Ehwal Agama) Datuk Idris Ahmad berkata pihaknya tidak mendapat maklumat lengkap sama ada individu tersebut sudah pulang ke Malaysia atau belum.

“Saya tak ada maklumat. Masih lagi semak maklumat ke mana dia pergi sebab dia ke sana (umrah) bukan dengan agensi tetapi secara DIY (diurus sendiri).

“Kita juga nak tahu status dia ini macam mana,” katanya kepada pemberita ketika ditemui selepas merasmikan dewan besar dan upacara pecah tanah Pondok Kitab Turath di Kompleks Pendidikan Al Rahmat, Duyong di sini hari ini.

Menurutnya sebelum ini pihaknya telah mendapatkan bantuan Kementerian Dalam Negeri dan Kementerian Pelancongan, Seni dan Budaya untuk menyiasat kesahihan perkara tersebut sebelum tindakan tegas seterusnya diambil.

Bantuan daripada kedua-dua kementerian tersebut adalah susulan individu tersebut didakwa menggunakan visa pelancongan dan bukan menerusi khidmat agensi umrah.

Terdahulu, pada 12 Ogos media melaporkan tindakan tegas menanti individu wanita itu berikutan tular di Twitter mengenai dia yang berada di Mekah dalam keadaan lengkap berpakaian ihram seperti jemaah lelaki.

Dalam pada itu, ketika diminta mengulas mengenai penganjuran konsert yang silih berganti, Idris menjelaskan sepatutnya penganjuran sebegitu tidak perlu dilakukan.

“Sepatutnya konsert tidak perlu ada. Bukan anti hiburan tetapi cukuplah dengan apa yang kita ada.

“Kita baru saja mengalami pandemik dan Alhamdulilah, Allah tarik semula penyakit itu tetapi tiba-tiba kita buat macam ini, jadi amat malanglah. Dalam keadaan ekonomi yang teruk ini pun rasanya tidak sesuai sebab (penganjuran dan tiket) konsert itu kena bayar banyak,” katanya. – Bernama


Pemimpin UMNO nak selamatkan diri daripada kes mahkamah: Anwar

Datuk Seri Anwar Ibrahim sekali lagi mendedahkan beliau diminta menyelamatkan beberapa pemimpin UMNO yang mempunyai kes mahkamah sekiranya mahu menjadi Perdana Menteri.

Permintaan itu dibuat pemimpin UMNO, termasuk 15 Ahli Parlimen parti itu yang memberi sokongan kepadanya untuk menjadi Perdana Menteri kesembilan, menggantikan Tan Sri Muhyiddin Yassin.

Ketika negara mahu melantik Perdana Menteri kesembilan setelah Muhyiddin meletak jawatan pada 16 Ogos 2021, Anwar mendakwa memperoleh sokongan 120 ahli Parlimen, termasuk 15 daripada UMNO.

Ketika itu, dua pemimpin atasan UMNO dan Barisan Nasional (BN) – Datuk Seri Najib Razak dan Datuk Seri Ahmad Zahid Hamidi – sedang berdepan puluhan tuduhan jenayah, termasuk menerima rasuah.

“Ini disebabkan UMNO menetapkan syarat kalau saya nak jadi Perdana Menteri, saya kena selamatkan dulu kes mahkamah pemimpin mereka. Kalau saya ketagih sangat nak jadi Perdana Menteri, mesti saya dah tandatangan dokumen itu,” kata Pengerusi Pakatan Harapan (PH) itu, menurut laporan BHOnline.

Anwar yang pernah menjadi Timbalan Presiden UMNO berkata demikian ketika berceramah di Majlis Kenduri Rakyat di Kampung Mengkuang Layar, Tambun Tulang, Arau, hari ini (13 November 2022).

Untuk rekod, sebelum ini Presiden PAS Tan Sri Abdul Hadi Awang, Presiden Bersatu Tan Sri Muhyiddin Yassin dan Pengerusi Gerakan Tanah Air Tun Dr Mahathir Mohamad, mendedahkan rancangan UMNO akan bekerjasama dengan PH selepas Pilihan Raya Umum Ke-15 (PRU-15) jika gabungan kedua-dua parti itu boleh membentuk kerajaan campuran.

Pada majlis itu, Anwar menafikan beliau terlalu mengejar jawatan Perdana Menteri.

“Tiada sebab saya terlalu mengejar jawatan Perdana Menteri sekiranya PH berjaya memerintah negara. Ramai cakap saya gila nak jadi Perdana Menteri sedangkan semua orang tahu kalau saya nak jawatan itu, sejak 1999 lagi saya dah boleh jadi Perdana Menteri.

“Bukan susah pun, cium sahaja tangan orang tua itu (Tun Dr Mahathir Mohamad), selesailah.

“Namun, bukankah 15 Ahli Parlimen UMNO sebelum ini turut nyata sokongan kepada saya untuk jadi Perdana Menteri dan mereka turut mempersembahkan perkara itu kepada Yang di-Pertuan Agong,” katanya.


9,320,476 dos vaksin diberi setakat semalam

Jumlah kumulatif pemberian dos vaksin sehingga semalam, 5 Julai 2021, sudah mencecah 9,320,476 dengan tiga negeri – Sarawak, Wilayah Persekutuan Kuala Lumpur, dan Selangor – merekodkan jumlah tertinggi.

Mengikut data yang dikeluarkan Jawatankuasa Khas Jaminan Akses Bekalan Vaksin Covid-19 Kebangsaan (JKJAV) sebanyak 6,585,002 individu menerima dos pertama, dan 2,735,474 penerima lagi melengkapkan dos kedua.

Bagi Sarawak, sebanyak 1,552,944 dos vaksin diberikan kepada penerima, membabitkan 1,226,659 dos pertama dan 326,286 penerima melengkapkan dos kedua.

Di Wilayah Persekutuan Kuala Lumpur sebanyak 1,447,372 dos vaksin Covid-19 sudah diberikan membabitkan 1,192,024 penerima dos pertama dan 255,348 dos kedua.

Pemberian dos vaksin di Selangor juga meningkat kepada 1,512,546 yang membabitkan 1,144,651 penerima dos pertama dan 367,895 bagi dos kedua.


RM10k pengeluaran khas terakhir

Kumpulan Wang Simpanan Pekerja (KWSP) berpendapat keputusan membenarkan pengeluaran khas sebanyak RM10,000 yang diumumkan hari ini adalah yang terakhir menerusi inisiatif itu.

Dalam satu kenyataan yang dikeluarkan susulan pengumuman oleh Perdana Menteri Datuk Seri Ismail Sabri Yaakob hari ini, KWSP berkata ia akan memperkenalkan pengeluaran khas itu kepada ahli yang masih terkesan oleh pandemik.

“Ini adalah pengeluaran keempat selepas i-Lestari dan i-Sinar yang dilaksanakan pada tahun 2020 dan disusuli oleh i-Citra pada Julai 2021 bagi memenuhi keperluan kewangan kecemasan yang dihadapi oleh ahli dalam tempoh Perintah Kawalan Pergerakan (PKP) dan diikuti dengan kelembapan ekonomi.

“Setakat akhir 2021, sebanyak RM101 bilion telah dikeluarkan di bawah tiga pengeluaran berkenaan.

“Tatkala negara sedang membangunkan semula ekonomi dan lebih ramai rakyat kembali bekerja, KWSP berpendapat bahawa pengeluaran kali ini adalah yang terakhir di bawah inisiatif pengeluaran khas.

“KWSP ingin menekankan sekali lagi kebimbangannya mengenai kecukupan simpanan persaraan ahli dan berharap ini akan membawa ke arah pembinaan semula simpanan persaraan dan pembaharuan sistem keselamatan sosial negara,” kata KWSP seperti dilaporkan BH

Maklumat lanjut mengenai kaedah permohonan pengeluaran ini dan mekanisme pembayaran akan dibuat oleh KWSP dengan kadar segera.

Terdahulu, Menteri Kewangan Tengku Datuk Seri Zafrul Tengku Abdul Aziz berkata butiran mengenai pengeluaran khas simpanan persaraan KWSP sehingga RM10,000 akan diperincikan dalam masa terdekat.

“KWSP juga akan mengumumkan langkah-langkah perlu bagi menangani isu dana persaraan ahli-ahli KWSP yang telah berkurangan,” katanya dalam satu kenyataan.


Banjir lebat KL, terowong SMART ditutup bagi hadapi banjir

Terowong Lebuhraya SMART ditutup sepenuhnya kepada pengguna bagi persediaan operasi banjir susulan hujan lebat sejak petang tadi.

Penutupan terowong tersebut sebagai persediaan bagi menghadapi kemungkinan banjir ekoran hujan lebat yang melanda ibu kota hari ini.

Syarikat Mengurus Air Banjir dan Terowong Sdn Bhd (SMART) menerusi catatan di Twitter memaklumkan bahawa penutupan berkenaan dilaksanakan selepas menerima arahan daripada Jabatan Pengairan dan Saliran (JPS) pada jam 7.13 malam tadi.

“Mod 3 telah diaktifkan iaitu proses penyuraian dan penutupan terowong SMART dilaksanakan oleh Pusat Kawalan Trafik SMART dan air banjir masih dilencongkan,” menurut catatan itu.

Status Terowong Lebuhraya SMART boleh diikuti melalui laman web SMART di www.smarttunnel.com.my , twitter@smarttunnel atau ‘Smart Tunnel’ di Facebook.

Hubungi talian bantuan SMART di 1300887188 untuk pertanyaan atau maklumat lanjut.


1,055 kes dera kanak-kanak dilaporkan dari Jan sehingga Jun 2022

Sejumlah 1,055 kes penderaan kanak-kanak direkodkan di seluruh negara oleh Jabatan Kebajikan Masyarakat (JKM) dari tempoh Januari hingga Jun tahun ini.

Timbalan Menteri Pembangunan Wanita, Keluarga dan Masyarakat (KPWKM) Datuk Siti Zailah Mohd Yusoff berkata berdasarkan statistik itu, penderaan fizikal sebanyak 578 kes (54.8 peratus), penderaan seksual 417 kes (39.6 peratus) dan penderaan emosi 60 kes (5.6 peratus), lapor Bernama.

Katanya daripada jumlah itu juga, 706 kes atau 68 peratus adalah melibatkan kanak-kanak perempuan dan 349 kes atau 33 peratus kanak-kanak lelaki.

“Adalah menjadi satu kesalahan sekiranya kita tidak ambil peduli dan boleh dikenakan hukuman selaras dengan Akta Kanak-Kanak 2001, dengan tiga pihak yang perlu membantu dalam kes tersebut iaitu pengamal perubatan, penjaga serta pengasuh.

“Mereka ini wajib melaporkan perkara tersebut (penderaan) sekiranya tahu sebarang kes keganasan terhadap kanak-kanak,” katanya kepada pemberita selepas merasmikan Kempen Membanteras Jenayah Seksual Dalam Talian Terhadap Kanak-Kanak di Pasir Mas hari ini.

Siti Zailah yang juga Ahli Parlimen Rantau Panjang berkata bagi tempoh 2020 hingga 2022, Selangor mencatatkan kes penderaan tertinggi iaitu 4,256 kes, diikuti Wilayah Persekutuan Kuala Lumpur (2,131 kes), Sabah (1,239 kes) dan Johor (1,155 kes).

Menurutnya statistik pihak polis bermula Januari hingga Jun tahun ini juga merekodkan 1,348 kes kesalahan seksual melibatkan kanak-kanak iaitu rogol 641 kes, rogol berkumpulan (47 kes), sumbang mahram (127 kes), seks luar tabii (95 kes) dan cabul (438 kes).

“Trend ini menunjukkan perkembangan yang tidak sihat terutamanya yang melibatkan golongan rentan,” katanya.


55,209 kes baharu di Indonesia

Republik Indonesia kembali merekodkan jumlah jangkitan Covid-19 yang tinggi apabila 55,209 individu disahkan positif dalam tempoh 24 jam semalam, lapor Pasukan Petugas Covid-19 negara itu.

Angka itu menjadikan jumlah keseluruhan jangkitan positif di negara keempat paling padat penduduk di dunia, meningkat kepada 4,763,252 kes, tertinggi dalam kalangan negara-negara ASEAN.

Kelmarin, Indonesia merekodkan 40,489 kes positif. Sehingga kini, Indonesia merekodkan 335,340 kes aktif.

Sebanyak 30,604 kes positif yang dikesan semalam adalah melalui 530,041 specimen yang telah diuji di seluruh negara itu, kata pasukan petugas berkenaan.

Dalam tempoh 24 jam semalam juga, seramai 32,570 pesakit telah sembuh menjadikan keseluruhan kes pulih sebanyak 4,282,847.

Pasukan petugas itu juga memaklumkan semalam seramai 107 pesakit meninggal dunia akibat komplikasi Covid-19 menjadikan keseluruhannya 145,065 kes kematian.

Dari segi vaksinasi, sehingga kini lebih 188.0 juta rakyat negara itu menerima sekurang-kurangnya satu dos, manakala 135,209,233 lagi telah lengkap divaksinasi.

Seramai 6,885,645 populasi lagi menerima suntikan dos penggalak.


Perlu fikir rakyat, bukan macam Zahid kata ambil mana-mana sempat: Muhyiddin

Semua ahli parti komponen Perikatan Nasional (PN) diingatkan supaya memikirkan masalah rakyat dan mencari jalan penyelesaian untuk meningkatkan kesejahteraan hidup, bukannya berbincang mengenai diri atau kabilah sendiri.

Pengerusi PN Tan Sri Muhyiddin Yassin juga mengingatkan anggota komponen gabungan itu supaya benar-benar menjadi jurubicara yang prihatin terhadap masalah dan keperluan rakyat.

“Marilah kita berbincang, bermusyawarah, bertukar pandangan, bagaimana untuk menjadikan prinsip integriti sebagai landasan utama yang memandu perjalanan parti serta pengurusan dan pentadbiran negara.

“Kerana kita di dalam Perikatan Nasional ini mewakili suara dan rintihan puluhan jutaan rakyat di luar sana yang sudah muak, sudah jelik dan benci dengan amalan rasuah, penyelewengan dan salah guna kuasa yang meninggalkan banyak titik hitam dalam sejarah negara kita, yang bukan sahaja merobek kantung negara malah mencalar imej watan kita di mata dunia.

“Kerana itu, kedua-dua prinsip ini (prihatin dan integriti) menjadi asas pentadbiran Kerajaan Perikatan Nasional,” katanya sambil merujuk kepada keprihatinan kerajaan PN kepada masalah pandemik Covid-19 yang dihadapi ketika awal beliau menjadi Perdana Menteri.

Muhyiddin juga berkata walaupun Perikatan Nasional dan Barisan Nasional (BN) memiliki nama yang hampir sama, tetapi bezanya ibarat langit dan bumi.

“Sekadar perbandingan, baru-baru ini saya lihat satu video yang viral tentang ucapan Pengerusi BN di Konvensyen BN Selangor.

“Dia bagi arahan kepada Menteri Kewangan – “jangan ambil kesempatan, tapi ambillah mana yang sempat!”

“Dia sebut ini secara serius dan disambut dengan gelak ketawa oleh para hadirin. Seolahnya semua yang hadir faham apa maksud dia.

“Ya, saya pun faham maksud dia dan saya fikir saudara dan saudari pun faham apa maksudnya. Tak perlu saya terangkan,” katanya dalam ucapan dasar pada Konvensyen PN di Serdang hari ini (27 Ogos 2022).

Muhyiddin berkata itulah perbezaan antara PN dan BN di mana ketika menjadi Perdana Menteri beliau mengarahkan Menteri Kewangan supaya cari duit untuk diberikan kepada rakyat yang susah.

“Pengerusi BN arah Menteri Kewangan supaya kaut apa yang ada selagi sempat untuk kepentingan suku-sakat mereka. Jadi, walaupun PN dan BN namanya hampir sama, tetapi bezanya jauh ibarat langit dan bumi.

“Saya harap para pengundi jangan salah memilih dalam PRU 15 nanti. Pilih Perikatan Nasional, bukan Barisan Nasional,” katanya.

Muhyiddin yang juga Presiden Bersatu berkata beliau menerima laporan bahawa kepercayaan rakyat terhadap BN semakin merosot, apatah lagi tujuan desakan supaya pilihan raya diadakan lebih awal semata-mata untuk mendapatkan kuasa bagi menyelamatkan pihak tertentu daripada hukuman makhamah.

Ahli PArlimen Pagoh itu yakin rakyat Malaysia tidak akan membiarkan perkara itu berlaku.

“Jadi sama ada pilihan raya tahun ini atau tahun depan, bagi kita sama saja. Prinsip kita ialah lawan yang mungkar, pilih integriti dan terus prihatin kepada rakyat kerana itu lah tujuan kita berada di dalam wadah Perikatan Nasional,” katanya.


Ribuan terkesan bila Menteri DAP umum tangguh gaji minimum

Ratusan ribu pekerja bakal terkesan susulan tindakan kerajaan Pakatan Harapan-Barisan Nasional (PH-BN) menangguhkan pelaksanaan dan penguatkuasaan gaji minimum RM1,500 bagi majikan yang mempunyai kurang daripada lima pekerja sehingga 1 Julai 2023.

Penguatkuasaan gaji minimum bagi majikan yang mempunyai kurang daripada lima pekerja sepatutnya dimulakan 1 Januarai tahun depan.

Menteri Sumber Manusia (DAP-Batu Gajah), V Sivakumar mendakwa keputusan itu dibuat kerajaan selepas mengambil kira pandangan pelbagai pihak berkepentingan yang dijangka menghadapi cabaran ekonomi serta kewangan pada tahun depan.

“Penangguhan tambahan selama enam bulan ini juga diharap memberi peluang untuk menyelaras dan mengimbangi keperluan kewangan yang akan membantu memulihkan kedudukan ekonomi syarikat yang menggajikan kurang daripada lima pekerja.

“Kementerian Sumber Manusia berharap penangguhan ini diterima baik oleh semua pihak,” katanya dalam satu kenyataan hari ini (27 Disember 2022).

Terdahulu, Perintah Gaji Minimum (PGM) 2022 mula berkuat kuasa pada 1 Mei lalu dengan kadar sebanyak RM1,500 sebulan bagi majikan yang menggajikan lima pekerja atau lebih.

Mengulas lanjut, Sivakumar berkata, majikan yang menggajikan lima pekerja atau lebih tetap perlu memberikan gaji minimum sebanyak RM1,500.

Katanya, ia termasuklah majikan menjalankan aktiviti profesional yang dikelaskan di bawah Piawaian Pengelasan Pekerjaan Malaysia (MASCO).

“Justeru, majikan yang tidak terlibat dengan penangguhan ini hendaklah terus mematuhi pelaksanaan PGM dengan membayar gaji minimum RM 1,500 sebulan kepada pekerja,” katanya.


Zahid masih tak insaf kalah teruk, kini dakwa DAP akur syarat UMNO tetapkan

Walapun mengalami kekalahan teruk semasa Pilihan Raya Umum Ke-15 (PRU-15), nampaknya Datuk Seri Ahmad Zahid Hamidi masih tidak insaf dan merasakan dirinya betul.

Presiden UMNO yang dilantik menjadi Timbalan Perdana Menteri atas ihsan Pakatan Harapan (PH) dan DAP, menafikan akan menjual parti tersebut dan berkata akan mempertahankan maruah parti walaupun terpaksa bersama dengan seteru utamanya sebelum ini DAP dan PKR.

“Kita tolak parti ekstremis dari segi agama dan kaum, kita (BN) tidak jual agama dan kaum. Itu kita akan pertahan sebagai akar tunjang kita.

“Tapi, apa kita lakukan mesti dengan keizinan Allah SWT, keikhlasan demi agama, bangsa dan negara. Itu yang harus kita pertahankan,” katanya dipetik laporan Utusan Malaysia.

Zahid juga berkata tidak perlu takut untuk bekerjasama dengan DAP kerana syarat sudah diletakkan dan parti lawannya itu juga sudah akur dengan syarat tersebut.

“Jangan takut, Datuk Seri Mohamad Hasan sebagai Timbalan Presiden dan Datuk Seri Dr. Zambry Abd. Kadir (setiausaha agung), kami bertemu DAP bersama pimpinan PH lain sebelum kerajaan dibentuk.

“Soalan pertama saya, bagaimana kedudukan Islam, bagaimana kedudukan bahasa Melayu, hak orang Melayu dan institusi raja-raja Melayu jika bekerjasama dengan DAP?

“Setiausaha Agung DAP, Anthony Loke menyatakan kepimpinan baru parti itu akur dengan perkara dalam Perlembagaan termasuk empat perkara tersebut, apa kita hendak takut?,” soalnya.

Untuk rekod, Zahid bersetuju untuk menyokong Datuk Seri Anwar Ibrahim selaku Pengerusi Pakatan Harapan (PH) untuk menjadi Perdana Menteri Ke-10 dan selepas itu dilantik menjadi TPM.

Zahid membuat keputusan melanggar ketetapan yang dibuat UMNO semasa Perhimpunan Agungnya lalu, “No Anwar, No DAP” dengan mengheret Ahli Parlimen UMNO-Barisan Nasional (BN) menyokong tindakan yang sama.


FDA lulus vaksin penggalak Pfizer kepada individu 65 tahun ke atas

Pentadbiran Makanan dan Ubat-Ubatan (FDA) Amerika Syarikat (AS) meluluskan suntikan penggalak vaksin Pfizer Covid-19 kepada individu berusia 65 tahun ke atas, serta sesetengah rakyat negara itu yang berdepan risiko tinggi, membuka jalan bagi membolehkan program itu dipercepatkan.

Dos penggalak dicadangkan diberi sekurang-kurangnya enam bulan setelah suntikan dos kedua, dan kebenaran itu termasuk individu yang paling mudah terdedah kepada jangkitan teruk.

Selain itu, individu bertugas yang berisiko terdedah kepada jangkitan Covid-19 juga dibenar menerima dos penggalak, kata FDA dalam kenyataan hari ini.

Panel penasihat Pusat Kawalan dan Pencegahan Penyakit (CDC) AS mengundi hari ini berkaitan suntikan vaksin penggalak, kata pegawai agensi itu dipetik Reuters.

Pada Ogos lalu, Presiden Joe Biden mengumumkan kerajaan memberi perhatian serius untuk melaksanakan program suntikan dos penggalak kepada individu berusia 16 tahun dan ke atas minggu ini, sementara menunggu kelulusan FDA dan CDC.

17 September lalu, panel penasihat FDA mencadangkan suntikan vaksin penggalak diberikan kepada individu berusia 65 tahun ke atas, dan mereka yang berisiko tinggi dijangkiti Covid-19 dengan teruk, tetapi menolak permintaan yang dicadangkan Biden.

Panel itu turut mencadangkan FDA memasukkan kakitangan kesihatan dan individu bertugas dan terdedah kepada risiko dijangkiti virus Covid-19, seperti guru, untuk menerima suntikan penggalak itu.

Anggota panel itu berpendapat tidak ada bukti mencukupi bagi menyokong pelaksanaan suntikan dos penggalak kepada individu berusia 16 tahun dan ke atas yang melengkapkan suntikan kedua sekurang-kurangnya enam bulan lebih awal.

Bagaimanapun, agensi itu boleh membuat keputusan lain pada masa depan.

Dalam perkembangan lain, Johnson & Johnson (j&J) berkata dos kedua vaksin Covid-19 keluaran syarikat itu memberi ketahanan tinggi terhadap jangkitan sederhana dan teruk.

Sesetengah negara, termasuk Israel dan Britain, telah melaksanakan program suntikan dos penggalak kepada rakyatnya. – Agensi


PRU-15: Bantu rakyat, pulih ekonomi tumpuan PN jika bentuk kerajaan

Perikatan Nasional (PN) akan memberi tumpuan kepada cara terbaik bagi membantu rakyat sekiranya gabungan itu berkuasa selepas Pilihan Raya Umum Ke-15 (PRU-15) tidak lama lagi.

Pengerusi PN Tan Sri Muhyiddin Yassin berkata ini akan menjadi keutamaan gabungan itu, dengan pemimpin berpengalaman untuk menerajui negara ke arah pemulihan ekonomi yang lebih besar.

Muhyiddin, yang juga Presiden Bersatu berkata beliau menyedari banyak kesusahan yang dihadapi rakyat sekarang kerana inflasi dan kenaikan harga barang serta pendapatan yang tidak mencukupi.

Beliau berkata kadar kemiskinan dalam kalangan rakyat semakin meningkat terutama selepas penularan wabak Covid-19 yang kini melebihi 40 peratus berbanding sebelum ini.

“Sebab itu, pada hari kita (PN) membentuk Kerajaan Persekutuan, perkara pertama yang kita akan bincangkan ialah bagaimana untuk membantu rakyat yang menghadapi masalah besar.

“Apa yang boleh kita buat? Bantuan apa yang boleh sampai. Duit mana yang kita nak cari… dan juga bagaimana kita nak menghidupkan semula ekonomi serta perniagaan.

“Perikatan Nasional ini dah ada pengalaman untuk membantu rakyat,” katanya ketika berucap pada Jelajah Prihatin Parlimen Tasek Gelugor, Pulau Pinang, malam tadi (16 Oktober 2022).

Muhyiddin yang juga mantan Perdana Menteri berkata walaupun merupakan gabungan yang agak baharu, PN mempunyai pengalaman dalam pentadbiran kerajaan dan boleh menyelesaikan isu yang membelenggu rakyat, khususnya dari segi ekonomi.

Muhyiddin berkata PN juga akan menawarkan Kerajaan Persekutuan yang bebas dan bersih daripada sebarang amalan rasuah jika dipilih oleh rakyat pada PRU-15.

“Kita akan tekankan, kerajaan yang kita bentuk mesti bersih… jangan ada korupsi… ambil tindakan pada mana-mana yang terbabit. Hatta dia tertinggi, hatta perdana menteri. ataupun menteri.

“Janji kita (PN)… beramanah, berintegriti dan juga sikap yang prihatin. Kerana kita nak majukan negara kita menjadi sebuah negara yang aman, dan sejahtera. Rakyat kita hidup dengan bermaruah.

“Kita kena jaga negara… kita harus jaga sama-sama. Dan yang penting hari ini bukan kita tapi anak kita… cucu-cicit kita yang akan datang. Kita ni mungkin sudah sampai masa meninggalkan dunia.

“Kalau negara hari ini tidak diselamatkan daripada orang-orang tertentu… ini menyebabkan negara kita akan terus runtuh yang akan menanggung beban ialah anak dan cucu-cucu akan datang,” katanya.

Sehubungan itu, beliau terus menggesa rakyat keluar menunaikan tanggungjawab dengan menggunakan sepenuhnya hak mereka sebagai pengundi, supaya sebahagian besarnya membuat keputusan memilih kerajaan yang benar-benar bersih dan prihatin dapat dibentuk selepas PRU-15.


Annuar Musa umum sertai Perikatan Nasional, bidas UMNO jadi tukang sapu DAP

Tan Sri Annuar Musa menamatkan teka-teki berhubung masa depan politiknya apabila mengumumkan menyertai masuk Perikatan Nasional (PN).

Bekas Ahli Parlimen Ketereh dan Setiausaha Agung Barisan Nasional (BN) membuat pengumuman itu di atas pentas ceramah PN Negeri Sembilan di Senawang malam ini dengan menyifatkan UMNO bukan lagi parti pilihan rakyat kerana sekadar menjadi tukang sapu kepada DAP.

“Namun realitinya hari ini, UMNO bukan lagi parti pilihan rakyat, UMNO bukan lagi parti pilihan rakyat pada masa ini.

“UMNO bukan lagi parti yang mengutamakan perpaduan rakyat, UMNO bukan lagi parti yang nak menjaga kepentingan agama, bangsa dan negara…ia sudah bertukar menjadi satu parti menjaga kepentingan individu, menjaga kepentingan kelompok dan puak tertentu.

“Sekarang ini mereka sibuk menjaga dan menjadi tukang sapu kepada parti DAP semata-mata,” katanya semasa berucap di Ceramah Perdana Gelombang Kebangkitan Rakyat di Senawang.

Pengumuman penyertaan itu terdahulu diumumkan oleh Setiausaha Agung PAS, Datuk Seri Takiyuddin Hassan sebelum memberi laluan kepadanya berucap.

Annuar juga menjelaskan keputusan untuk menyertai PN dibuat secara sukarela tanpa paksaan dan mendakwa UMNO kini menjadi parti yang dikawal seorang Presiden yang mengkhianati orang Melayu dan Islam.

“Tidak ada sebab untuk saya menyokong sebuah parti politik (UMNO) yang sedang dikongkong Presidennya (Datuk Seri Ahmad Zahid Hamidi) yang telah merosakkan dirinya sendiri.

“Dan yang boleh lebih penting menjadi penderhaka nombor satu kepada perjuangan orang Melayu dan umat Islam dalam negara ini,” katanya lagi.

Annuar dipecat pada Disember 2022 lalu selepas berakhir Pilihan Raya Umum Ke-15 (PRU-15), bersama-sama turut dipecat ialah Ketua Wanita UMNO Bahagian Arau, Datuk Seri Shamsiah Yassin yang juga isteri bekas Ketua UMNO Bahagian, Datuk Seri Shahidan Kassim.

Annuar sebelum ini dilihat lantang mengkritik kepimpinan Presiden UMNO, Zahid khususnya berkaitan usaha jajaran baharu antara UMNO dengan serta Pakatan Harapan (PH).


Nama Najib muncul dalam kes Roger Ng di Mahkamah Persekutuan AS

Saksi utama perbicaraan rasuah bekas eksekutif Goldman Sachs, Roger Ng memaklumkan bekas Ketua Pegawai Eksekutif bank itu, Lloyd Blankfein bertemu bekas Perdana Menteri Malaysia Datuk Seri Najib Razak pada 2009 bagi membincangkan urus niaga bon bernilai AS$6.5 bilion untuk dana 1Malaysia Development Berhad (1MDB), dan pertemuan itu diadakan dengan agenda lain.

Sebagai balasan untuk urus niaga bon yang menguntungkan itu, Goldman akan mendapatkan kerja buat tiga anak Najib di bank itu, kata bekas Pengerusi Goldman Sachs bagi Asia Tenggara, Tim Leissner memberitahu juri pada Selasa berhubung skim 1MDB.

Leissner, 52, menerangkan sejauh mana dia dan pegawai bawahannya Ng berperanan dalam membantu pembiaya Malaysia Jho Low untuk mencuri berbilion-bilion dolar daripada dana 1MDB.

“Baru sahaja bertemu tiga anak PM dengan Jho di apartmennya. Kami akan berusaha untuk mendapatkan mereka menyertai GS,” Leissner membacakan e-mel yang dihantar Ng kepadanya di hadapan juri Mahkamah Persekutuan di Brooklyn, New York.

Leissner menjawab kepada Ng: “Kedengarannya bagus kawan saya. Suruh mereka masuk.”

Akhirnya, Leissner memberitahu juri, dia hanya membantu mendapatkan pekerjaan kepada anak perempuan Najib di TPG (TPG Capital).

Ia merupakan hari kedua Leissner memberi keterangan dalam perbicaraan Ng, bekas ketua pelaburan bank itu di Malaysia.

Pendakwa raya menuduh Ng, 49, menerima sogokan berjuta-juta dolar kerana membantu menggelapkan dana 1MDB.

Ng mengaku tidak bersalah terhadap tuduhan bersubahat dalam pengubahan wang haram dan melanggar undang-undang antirasuah.

Pada tahun 2018, Leissner, 52, mengaku bersalah atas tuduhan serupa dan bersetuju untuk bekerjasama dengan siasatan kerajaan.

Leissner dan anak syarikat Goldman Sachs telah pun mengaku bersalah dalam kes itu, manakala Jho Low, seorang pembiaya bebas yang suka menganjurkan parti mewah di Las Vegas dan Los Angeles, kekal sebagai pelarian.

Leissner menambah, Ng memberitahunya bahawa Najib akan datang ke New York untuk melawat anak-anaknya di Amerika Syarikat (AS) pada cuti ‘Thanksgiving’ dan Low berpendapat ia akan menjadi peluang yang baik untuk Blankfein dan Najib bertemu serta mempromosikan urus niaga bon.

Pertemuan itu, di Hotel Four Seasons, berlangsung walaupun selepas laporan New York Post diedarkan dalam kalangan kakitangan Goldman yang menggambarkan Low sebagai “graduan Wharton (Wharton School of the University of Pennsylvania) 20-an dari Malaysia yang telah menghabiskan ratusan ribu dolar di tempat-tempat hiburan malam paling hangat di bandar ini”.

Untuk mengaburkan peranan Low dalam usaha mengumpul dana buat 1MDB, Leissner memberi keterangan, dia dan Ng tampil dengan nama kod untuknya termasuk Friend dan PMO (untuk pejabat Perdana Menteri Malaysia).

Leissner memberitahu mahkamah bahawa dia dan Ng – bersama pegawai kanan Goldman termasuk Andrea Vella, bekas ketua bersama perbankan pelaburan di Asia – menggunakan nama kod itu untuk menyembunyikan tahap penglibatan Low dalam projek pengumpulan dana daripada orang lain di bank itu.

“Sekiranya kami menimbulkan namanya dalam kapasiti sebenar, kami tidak akan mendapat kelulusan” pegawai pengawasan Goldman, kata Leissner. “Ia adalah bendera merah yang akan menghentikan transaksi itu.”

Pada masa sama Leissner memberitahu satu perjanjian yang dicadangkan Low ialah mengupah Goldman untuk mengusahakan pembelian lombong emas Kazakhstan.

Menurut Leissner lagi Low adalah individu penting dalam membantu Goldman memenangi perniagaan di Malaysia kerana dia bukan sahaja “pembuat keputusan utama” dalam menasihati penubuhan TIA (Terengganu Investment Authority), pendahulu 1MDB, tetapi juga secara rahsia memberi maklumat dalaman kepada bank-bank Goldman. – Agensi


Kes baharu melonjak semula, Sarawak kekal teratas

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak semula dengan tujuh negeri turut merekodkan peningkatan kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 12,735 jangkitan baharu dilaporkan berbanding 12,434 kes dalam tempoh sama semalam.

Beliau berkata angka terbaharu itu menjadikan kumulatif keseluruhan sejak pandemik Covid-19 melanda negara pada awal tahun lalu sehingga hari ini meningkat kepada 2,245,695 kes.

Berdasarkan statistik Kementerian Kesihatan (KKM) hari ini, tujuh negeri yang merekodkan peningkatan ialah Selangor, Kelantan, Kedah, Terengganu, Pahang, Perlis, dan Putrajaya.

Selangor kembali merekodkan 1,940 kes hari ini berbanding 1,362 semalam dan kelmarin – naik tiga hari berturut-turut.

Ini diikuti Kelantan yang merekodkan 1,232 kes hari ini berbanding 1,125 semalam; Kedah (1,033 hari ini, 652 semalam); Terengganu (726 hari ini, 612 semalam); Pahang (697 hari ini, 663 semalam); Perlis (97 hari ini, 79 semalam); dan Putrajaya (28 kes hari ini, 18 kes semalam).

Sarawak walaupun merekodkan penurunan kes hari ini namun kekal sebagai negeri tertinggi mencatat jangkitan iaitu sebanyak 2,487 kes berbanding 2,967 semalam.


Malaysia sentiasa terbuka jalin hubungan dagangan: Muhyiddin

Malaysia sudah tentunya terbuka bagi perniagaan walaupun sempadan negara mungkin sebahagian besarnya masih lagi ditutup buat masa ini, kata bekas Perdana Menteri, Tan Sri Muhyiddin Yassin.

Beliau berkata semasa tempoh pandemik ketika ini selain berdepan cabaran, negara juga turut merebut peluang yang tersedia, lapor Bernama.

“Jelas bahawa peluang untuk membina semula ekonomi dan masyarakat kita kepada keadaan yang lebih baik berbanding era sebelum pandemik Covid-19 adalah amat besar.

“Meskipun sempadan kami mungkin sebahagian besarnya masih lagi ditutup buat masa ini, ingin saya tegaskan bahawa Malaysia sudah tentunya terbuka bagi perniagaan,” katanya pada Majlis Makan Tengah Hari Perangkaian Pemulihan Negara pada Expo 2020 Dubai.

Muhyiddin yang juga Pengerusi Majlis Pemulihan Negara (MPN) berkata tawaran nilai Malaysia kepada pelabur adalah padu dengan ekosistem pelaburan yang kukuh manakala kemudahan menjalankan perniagaan semakin bertambah baik dan negara kini sedang berada di landasan pemulihan daripada pandemik.

“Selain itu, infrastruktur fizikal dan digital kami sentiasa dinaik taraf, kami juga memiliki tenaga kerja mahir yang besar, institusi yang kukuh, asas ekonomi yang lebih baik yang diiktiraf dunia.

“Sebagai pengerusi MPN yang dipertanggungjawabkan untuk menerajui usaha pemulihan pasca pandemik, majlis ini akan merangka pelan tindakan yang dipanggil Pelan Pemulihan Negara 2.0, yang meneruskan strategi keluar daripada pandemik Pelan Pemulihan Negara sebelum ini dalam empat fasa yang dimuktamadkan pada Disember 2021,” katanya.

Pelan Pemulihan Negara 2.0 akan berusaha melakar landasan pemulihan yang inklusif dan bersistematik yang akan membawa Malaysia ke tahap lebih tinggi, bangkit kembali dengan lebih kukuh berbanding sebelum pandemik, katanya.

Justeru, beliau berharap lebih banyak perniagaan akan melabur di Malaysia dan syarikat Malaysia meneroka peluang bukan sahaja di Emiriah Arab Bersatu (UAE) tetapi juga di seluruh Majlis Kerjasama Teluk.

“Marilah kita berkongsi takdir bersama bagi masa depan yang lebih bermakna bagi kita, bukan sahaja semasa pandemik tetapi juga semasa era endemik dan melangkaui daripadanya,”katanya.


Kes di Selangor, Negeri Sembilan meningkat tiga hari berturut-turut

Jangkitan Covid-19 di Selangor dan Negeri Sembilan naik tiga hari berturut-turut, tatkala Kementerian Kesihatan (KKM) mengesahkan satu lagi kes varian Omicron dikesan di negara ini, menjadikan setakat ini dua kes.

Manakala, 18 lagi sampel daripada individu yang positif Covid-19 disyaki turut dijangkiti varian yang paling pantas merebak itu. Pengesahan rasmi dijangka diketahui esok. Berita berkaitan

Selangor hari ini mencatat 1,388 kes baharu berbanding 1,134 kes semalam, dan 1,021 pada Selasa, menjadikan kumulatif kes positif sebanyak 773,702 kes, dengan sehingga semalam seramai 746,433 pesakit telah sembuh, dan 9,872 kematian.

Sehingga kini Selangor merekodkan 16,009 kes aktif, termasuk 14,186 pesakit menjalani kuarantin di rumah; 839 ditempatkan di PKRC; 919 dimasukkan ke hospital; dan 65 pesakit dirawat di unit rawatan rapi (ICU) dengan 42 daripadanya memerlukan alat bantuan pernafasan.

Negeri itu turut mengekalkan 76 kluster aktif daripada 1,283 kluster yang dikesan sejak awal tahun lalu.

Negeri lain yang turut mencatat kenaikan jangkitan hari ini ialah Johor sebanyak 471 kes berbanding 403 semalam; diikuti Pahang (352 kes baharu, 318 semalam); Terengganu (214 kes baharu, 205 semalam); dan Negeri Sembilan (203 kes baharu, 202 semalam).

Kelantan pula merekodkan 176 kes baharu, berbanding 111 semalam; Melaka (139 kes baharu, 95 semalam); Perlis (29 kes baharu, 21 semalam); dan Putrajaya (25 kes baharu, 22 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak enam kluster baharu Covid-19 telah dikesan.

Jumlah itu menjadikan kumulatif kluster sejak awal tahun lalu hingga hari ini sebanyak 6,062 dengan 5,814 telah ditamatkan, manalala 248 kluster lagi masih aktif.

Katanya, dalam tempoh itu juga seramai 4,985 pesakit disahkan sembuh menjadikan kumulatif 2,620,147 pesakit telah pulih, berbanding 2,707, 402 kumulatif positif.

“Daripada 4,262 kes harian yang dilaporkan pada hari ini, 78 kes atau 1.8 peratus adalah kategori 3, 4, dan 5; dan 4,184 kes (98.2 peratus) lagi adalah terdiri daripada kategori 1 dan 2,” katanya.

Dr Noor Hisham turut memaklumkan seramai 383 pesakit kini masih dirawat di ICU dengan 198 daripadanya memerlukan alat bantuan pernafasan.

Daripada jumlah kes harian hari ini, 4,226 adalah jangkitan tempatan, termasuk yang melibatkan 185 rakyat asing dan 36 kes import dengan tujuh daripadanya adalah rakyat asing.


MB Selangor disahkan positif Covid-19

Menteri Besar Selangor Datuk Seri Amirudin Shari didapati positif Covid-19 hasil ujian PCR yang dijalankan hari ini.

Sekretariat Akhbar Menteri Besar Selangor dalam kenyataan hari ini memaklumkan Amirudin akan menjalani kuarantin kendiri selama tujuh hari mengikut protokol kesihatan yang ditetapkan oleh Kementerian Kesihatan dan dijadualkan kembali bertugas secara rasmi pada 8 Mac ini.

“Bagi pihak Menteri Besar, beliau memohon maaf atas kesulitan yang timbul susulan perkembangan ini dan memohon agar sesiapa yang berurusan dengan beliau dalam tempoh 48 jam terdahulu dapat menjalani saringan Covid-19 yang sewajarnya.

“Marilah bersama-sama kita mendoakan kesihatan beliau sekeluarga dan semua yang turut terkesan dengan wabak Covid-19.

“Semoga Allah terus merahmati dan melindungi kita semua jua,” menurut kenyataan tersebut.


1,079,745 kanak-kanak lengkap 2 dos

Seramai 4,664 kanak-kanak berusia lima hingga 11 tahun melengkapkan suntikan dos kedua vaksin Covid-19 semalam, manakala 2,806 lagi menerima dos pertama, lapor Kementerian Kesihatan (KKM).

Jumlah itu menjadikan 1,079,745 atau 30.4 peratus kanak-kanak telah lengkap divaksinasi, manakala 1,653,491 atau 46.6 peratus lagi menerima suntikan dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan awal Februari lalu hingga semalam, lebih 2.73 juta dos telah diberikan kepada golongan itu.

Kelantan dan Terengganu masih menjadi negeri yang mencatat peratusan rendah kanak-kanak menyertai PICKids iaitu 7.9 peratus dan 9.6 peratus yang melengkapkan dua dos vaksin Covid-19.

PICKids akan berakhir 31 Mei ini dan selepas itu ibu bapa perlu membayar jika mahu memberikan vaksin Covid-19 kepada anak-anak mereka.

Sementara itu, seramai 2,461 individu dewasa menerima suntikan dos penggalak semalam, menjadikan setakat ini 16,071,981 atau 68.3 peratus daripada golongan itu telah melengkapkan imunisasi masing-masing.

Sejak PICK dilancarkan 24 Februari tahun lalu hingga semalam juga 22,971,916 atau 97.6 peratus individu dewasa telah menerima dua dos, manakala 23,247,755 atau 98.8 peratus lagi menerima sekurang-kurangnya satu dos.

Seramai 2,906,702 atau 93.4 peratus remaja berusia 12 hingga 17 tahun menerima dua dos vaksin Covid-19, sementara 3,003,996 atau 96.5 peratus lagi menerima sekurang-kurangnya satu dos.

Keseluruhannya negara telah memberikan lebih 70.72 juta dos vaksin Covid-19 kepada semua peringkat usia penduduk yang layak, termasuk warga asing.


Rumah saya lebih besar: Zahid beritahu mahkamah isu dua banglo

Presiden UMNO Datuk Seri Ahmad Zahid Hamidi hari ini mempertahankan keputusan membeli dua rumah di Country Heights, Kajang, Selangor pada 2017 menggunakan RM5.9 juta dana amal Yayasan Akalbudi (YAB, dengan menegaskan bahawa rumah itu bukan untuk dia tinggal tetapi untuk membolehkan orang ramai belajar berkaitan Islam.

Memberi keterangan membela diri dalam perbicaraan rasuah dan pengubahan wang haramnya, bekas Timbalan Perdana Menteri itu juga mendakwa kedua-dua rumah itu – yang disifatkannya sebagai “banglo” – sebenarnya lebih kecil daripada kediamannya sendiri di kawasan kejiranan sama.

Zahid turut mewajarkan keputusan membeli dua rumah di situ berbanding membelanjakan RM5.9 juta untuk tujuan kebajikan lain, kerana katanya adalah lebih mudah untuknya memantau aktiviti di sana jika ia dijalankan di kawasan kejiranan yang sama.

Sambil bersetuju bahawa RM5.9 juta adalah jumlah wang yang besar, Zahid bagaimanapun berkata dua “banglo” itu dibeli di bawah harga pasaran RM12 juta, sambil menegaskan kedua-dua rumah itu dibeli untuk aktiviti keagamaan selaras dengan matlamat YAB dan badan amal adiknya Yayasan Al-Falah untuk pengajian Islam.

Terdahulu, Timbalan Pendakwa Raya Harris Ong Mohd Jeffery Ong hari ini bertanya bagaimana Zahid boleh mewajarkan keperluan untuknya melabur RM5.9 juta untuk membeli dua rumah itu.

Zahid kemudiannya mengatakan bahawa dia tidak mahu bermegah-megah, tetapi rumahnya sendiri lebih besar daripada dua hartanah itu, dan menegaskan keperluan untuk kedua-dua rumah berkenaan dibeli adalah bagi kegunaan pengajian Islam.

“Seperti yang saya katakan berulang kali, banglo itu bukan untuk kediaman atau sebagai kediaman saya. Saya sudah mempunyai kediaman sendiri yang lebih besar daripada dua banglo itu. Jadi niat untuk menjadikannya pusat pengajiandan pusat tahfiz dijalankan,” jawabnya.

Harris: Anda boleh melabur RM5.9 juta untuk kebajikan, pembangunan di tempat lain, tidak perlu membeli dua unit banglo itu untuk tujuan kebajikan.

Zahid: Kenapa perlu beli di tempat lain yang saya tidak boleh pantau? Dibeli di Country Heights kerana keperluan pusat pengajian dan maahad tahfiz yang saya tinggal berdekatan dan boleh saya pantau dari aspek pengambilan pelajar, pembayaran gaji dan lain-lain keperluan pelajar dan jemaah yang datang belajar.

Harris: Jadi pembelian itu untuk kemudahan anda sendiri?

Zahid: Bukan untuk kemudahan saya, ini bukan untuk kegunaan saya sendiri, ini bukan untuk saya sendiri, tetapi untuk orang ramai, tetapi untuk jemaah, saya sudah berulang kali berkata demikian di mahkamah ini.

Harris mempersoalkan perkara ini dengan menegaskan bahawa pembinaan masjid di lokasi lain seperti Bagan Datuk di Perak dan di Melaka juga memerlukan pemantauan, dan mencadangkan tiada masalah jika lokasi lain yang lebih sesuai dipilih untuk YAB menjalankan amalnya, bukannya dua hartanah Country Heights.

Zahid kemudiannya mencadangkan masjid, surau atau pusat tahfiz atau rumah anak yatim yang didermakan YAB tidak memerlukan pengawasan harian kerana akan ada pihak lain yang menguruskan bangunan tersebut.

Dia juga berkata kedua-dua rumah Country Heights itu – yang menurutnya sudah sangat lama dan berusia 40 tahun – boleh dipantau dengan mudah kerana ia terletak betul-betul di hadapan dan bersebelahan dengan Surau An-Nur di Country Heights dan juga berhampiran rumahnya.

Zahid juga menjelaskan bagaimanapun rumahnya terletak jauh dari dua “banglo” yang katanya telah diubah suai untuk pusat pengajian Islam, walaupun ketiga-tiga hartanah ini terletak di kawasan kejiranan yang sama.

Ditanya sama ada dia akan ke Surau An-Nur di Country Heights untuk solat kerana berdekatan dengan rumahnya, Zahid berkata dia tidak berniat untuk menyombongkan diri sebaliknya apabila memberitahu bahawa dia adalah pengerusi surau itu sebelum ini.

Malah, katanya sebahagian besar daripada sumbangan untuk surau itu adalah daripada dia sendiri dan Yayasan Al-Falah, tetapi turut menjelaskan bahawa dia mempunyai surau yang dibina di kediamannya sendiri di mana keluarganya boleh bersolat.

Ditanya sama ada mereka yang menggunakan kemudahan di dua rumah Country Heights yang dibeli pada harga RM5.9 juta itu adalah penduduk di sekitar kawasan itu, Zahid berkata:

“Tidak tertakluk kepada penduduk. Ia terbuka, seperti yang saya sebutkan tadi, untuk pesara yang ingin melanjutkan ilmu agama atau Islam yang diajar oleh ustaz dan ulama yang datang. Dan bagi pelajar maahad tahfiz, bukan pelajar Country Heights, pelajarnya dari seluruh negara yang tinggal di sana.”

Sebelum ini, kontraktor Marzuki Che Omar sebagai saksi pendakwaan ke-70 berkata dia telah menerima wang tunai berjumlah RM1.4 juta yang diserahkan sendiri oleh Zahid untuk pengubahsuaian “banglo” yang terletak di Lot 403 Country Heights.

Bagi pembelian RM5.9 juta, rumah seluas 1,872 kaki persegi di Lot 356 (HSD 24906 atau PT No.20397) berharga RM3 juta, manakala rumah kecil sedikit berkeluasan 1,787 kaki persegi di Lot 403 (HSD 24881 atau PT No. 20372) berharga RM2.9 juta.

Ditanya mengenai pengubahsuaian ini yang dibayar secara tunai, Zahid berkata dana itu adalah daripada penderma yang mengetahui tentang kerja-kerja pengubahsuaian dan baik pulih.

“Saya mempunyai ramai kawan, walaupun saya tidak mempunyai jawatan dalam kerajaan, kawan saya tidak melarikan diri, kecuali orang yang melarikan diri tetap melarikan diri.”

Mengesahkan bahawa dia yang membuat pembayaran kepada kontraktor itu, Zahid berkata: “Oleh kerana sumbangan rakan-rakan diberikan secara tunai, maka saya memberi secara tunai.”

Beliau berkata tiada invois untuk kerja-kerja pengubahsuaian, tetapi menjelaskan kontraktor telah menandatangani resit penerimaan.

Ditanya sama ada beliau telah memberitahu kontraktor dari mana wang itu datang, Zahid berkata tidak perlu dijelaskan kepada kontraktor kerana sumbangan itu datang daripada pelbagai sumber, sambil turut menambah bahawa kebanyakannya adalah sumbangan peribadi daripadanya dan adik-beradiknya.

Zahid bertegas bahawa dua rumah Country Heights yang dibeli pada 2017 adalah sumbangan daripada badan amalnya YAB kepada adiknya Datuk Seri Mohamad Nasaee Ahmad Tarmizi dari Yayasan Al-Falah dan berkata ini adalah sumbangan dilakukan secara lisan.

“Tiada dokumen, tetapi saya sudah banyak kali menyebut dalam mahkamah ini bahawa apabila derma, apabila tangan kiri memberi, tangan kanan tidak perlu tahu, ini untuk tujuan agama.

“Maka perpindahan kepada Yayasan Al-Falah adalah kerana yayasan itu mempunyai pegawai dan kakitangan yang mencukupi untuk mengendalikan semua aset yang dimilikinya. Justeru, dalam keadaan sedemikian, hak milik tanah dibuat atas nama Yayasan Al-Falah, bukan atas nama YAB,” katanya.

Pada 24 Januari lalu, Presiden UMNO itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Mahkamah Tinggi Kuala Lumpur Datuk Collin Lawrence Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Perbicaraan bersambung.


PRU15: Tiada laluan khas pengundi positif Covid-19 di pusat undi

Kementerian Kesihatan Malaysia (KKM) mengesahkan tiada laluan khas bagi pengundi positif Covid-19 pada Pilihan Raya Umum ke-15 (PRU-15), Sabtu ini.

Menteri Kesihatan, Khairy Jamaluddin Abu Bakar berkata pihaknya akur dengan keputusan Suruhanjaya Pilihan Raya (SPR) selepas beberapa peringkat perbincangan.

Katanya, laluan khas itu tidak dilaksanakan kerana mengambil kira beberapa kekangan antaranya sumber, ruang dan tenaga kerja.

“Kita tidak boleh ada laluan khas untuk pesakit positif Covid-19,” katanya pada sidang akhbar hadir pada Program Selangkah ke Menara Gading dan Townhall Ikon Malaysia bersama Khairy Jamaluddin di Universiti Teknologi MARA (UiTM) Puncak Alam, hari ini.

Sebelum ini pengundi melahirkan kebimbangan apabila dikatakan perlu membuang undi dengan mereka yang positif Covid-19.

Jelasnya, SOP bagi individu positif Covid-19 yang datang membuang undi sama seperti yang telah diumumkan oleh Ketua Pengarah Kesihatan, Tan Sri Noor Hisham Abdullah.

Sebelum ini, KKM telah menggariskan langkah-langkah untuk pesakit Covid-19 mengundi namun tidak disebut mengenai aliran segera, lorong atau zon mengundi di dalam pusat.

Ini termasuk pemakaian pelitup muka yang diwajibkan bagi pengundi yang positif Covid-19 apabila membuang undi di pusat mengundi.

Pengundi positif Covid-19 tidak dibenarkan menaiki pengangkutan awam termasuk perkhidmatan e-hailing untuk keluar mengundi dan mesti pulang terus ke rumah untuk meneruskan kuarantin selepas membuang undi.

Kementerian juga menasihatkan pengundi lain supaya memakai pelitup muka ketika berada di pusat undi dan di kawasan sesak.


Kebakaran: Jakel anggar kerugian sehingga RM100 juta

Jakel menganggarkan mengalami kerugian sehingga RM100 juta susulan kebakaran cawangan syarikat tekstil itu di Wisma Jakel di Seksyen 7 Shah Alam, pagi tadi (1 Januari 2023).

Pengarah Urusan Kumpulan Jakel, Datuk Seri Mohamed Faroz Mohamed Jakel berkata, hampir RM100 juta kerugian bagi bangunan lot kedai tiga tingkat yang musnah dalam kebakaran tersebut sebelum mengambil kira kain dan pakaian hangus.

“Bangunan ini nilainya sekitar RM100 juta membabitkan 19 buah rumah kedai dan lima buah rumah kedai lima tingkat. Kebakaran dipercayai bermula di tingkat satu, iaitu bahagian pakaian lelaki tapi punca sebenar kebakaran masih belum diketahui,” katanya menurut utusan.

Mohamed Faroz berkata, beliau hanya mengetahui kejadian ini selepas adik menghubunginya pada pagi tadi. Namun, mereka sekeluarga reda dengan tragedi dan menganggapnya sebagai ujian yang perlu ditempuhi.

“Cawangan sini mampu memberi keuntungan kira-kira RM300 juta setahun kepada syarikat, hampir setiap tahun. Kita akan cuba sewa kedai lain di sini secepat mungkin, memandangkan bulan Ramadan pun dah tak lama dah,” katanya lagi.

Terdahulu, pasukan dari tujuh balai bomba dikerah bagi operasi memadam kebakaran yang memusnahkan Wisma Jakel di Jalan Plumbum, Seksyen 7 di sini, pagi tadi.

Kebakaran kira-kira pukul 7 pagi itu melibatkan lot tiga tingkat premis pakaian terkemuka berkenaan. Punca kejadian dipercayai litar pintas.

Pengarah Jabatan Bomba dan Penyelamat (JBPM) Selangor, Datuk Norazam Khamis berkata, seramai 38 anggota termasuk pegawai bersama tujuh jentera bergegas ke lokasi kejadian selepas menerima panggilan kecemasan pada pukul 7.08 pagi.

Katanya, kesemua anggota terlibat melibatkan Balai Bomba dan Penyelamat (BBP) Shah Alam, Kota Anggerik, Subang, Kota Raja, Damansara, Sungai Pinang dan Puchong.